Tiada stok vaksin luput dibekalkan kepada PSV, PPV

BANGI, 7 Jamadilakhir 1443H, Isnin – Kementerian Kesihatan (KKM) memaklumkan tiada stok vaksin yang luput dibekalkan kepada Pusat Simpanan Vaksin (PSV) dan Pusat Pemberian Vaksin (PPV).

Penjelasan itu dibuat KKM susulan merujuk kepada beberapa muat naik dan video yang ditularkan di media sosial berkenaan dakwaan vaksin COVID-19 yang diberikan kepada penerima telah atau hampir luput.

Pengarah Kanan Perkhidmatan Farmasi, Norhaliza A Halim berkata, KKM memantau secara berterusan bekalan dan tarikh luput vaksin COVID-19 yang diterima oleh PSV dan PPV dengan mengguna pakai Sistem Pengurusan Vaksin (VMS), selain sistem inventori sedia ada yang terdapat di fasiliti dalam Program Imunisasi COVID-19 Kebangsaan (PICK).

“Sebagai makluman, penentuan jangka hayat produk farmaseutikal termasuk vaksin COVID-19 ditetapkan berdasarkan ujian kestabilan produk vaksin yang dijalankan oleh pihak pengilang.

“Ujian tersebut dijalankan pada masa nyata untuk suhu penyimpanan yang tertentu,” katanya dalam kenyataan, hari ini.

Beliau berkata, vaksin COVID-19 telah dibangunkan dalam jangka masa yang singkat – kurang daripada dua tahun – sebagai tindak balas kepada wabak berkenaan berbanding tempoh pembangunan biasa sesuatu produk farmaseutikal.

Oleh itu, katanya, tempoh ujian dijalankan untuk menentukan jangka hayat vaksin adalah terhad.

“Pihak pengilang hanya dibenarkan untuk meletakkan tarikh luput berdasarkan tempoh kestabilan vaksin itu telah diuji pada masa nyata dan bukan secara ekstrapolasi.

“Sekiranya pengilang mempunyai data tambahan setelah ujian lanjut dijalankan, permohonan pelanjutan jangka hayat vaksin akan dikemukakan kepada Bahagian Regulatori Farmasi Negara (NPRA) untuk dinilai,” katanya.

Norhaliza berkata, pelanjutan tempoh jangka hayat produk vaksin berkenaan hanya akan diluluskan setelah hasil penilaian dapat mengesahkan ia memenuhi keperluan regulatori.

“Malah, ini juga terpakai kepada semua produk farmaseutikal lain yang sedia berdaftar.

“Selain itu, tempoh jangka hayat produk vaksin COVID-19 juga akan berubah sekiranya terdapat perubahan kepada suhu penyimpanan,” katanya.

Oleh demikian, tarikh luput baharu akan diberikan kepada produk berkenaan dan ia masih selamat untuk diadministrasi selagi mana belum melangkaui tarikh luput baharu.

“Sebagai maklumat tambahan, NPRA telah meluluskan permohonan pelanjutan jangka hayat bagi vaksin Comirnaty (daripada 6 bulan kepada 9 bulan), vaksin CoronaVac yang dikilangkan oleh Sinovac, China (daripada sembilan bulan kepada 12 bulan) dan vaksin CoronaVac yang dikilangkan oleh Pharmaniaga Lifescience, Malaysia (daripada enam bulan kepada 12 bulan).

“Senarai nombor kelompok yang terlibat dengan pelanjutan jangka hayat vaksin telah dimaklumkan kepada semua fasiliti kesihatan dan juga melalui kenyataan media yang dikeluarkan oleh KKM pada 16 November 2021,” katanya.

Beliau berkata, NPRA juga telah meluluskan pelanjutan tempoh jangka hayat bagi produk vaksin Convidecia daripada enam bulan kepada 12 bulan pada 17 Disember 2021.

“KKM sentiasa komited untuk memastikan semua produk farmaseutikal termasuk vaksin COVID-19 yang dibekalkan kepada penduduk Malaysia telah dinilai dari segi kualiti, keselamatan dan keberkesanan oleh NPRA dan diluluskan oleh Pihak Berkuasa Kawalan Dadah (PBKD).

“Penilaian manfaat-risiko bagi vaksin COVID-19 yang diberikan kelulusan pendaftaran bersyarat dilaksanakan secara berterusan berdasarkan data-data terkini dari semasa ke semasa,” katanya.


Teruskan ibadah meski Ramadan telah pergi

BANGI, 2 Syawal 1444H, Ahad – Umat Islam perlu meneruskan amal soleh serta ibadah yang dilakukan pada bulan Ramadan secara istiqamah meskipun bulan mulia tersebut sudah berakhir dua hari lalu.

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar berkata, umat Islam digalakkan berpuasa enam hari di bulan syawal dan disertakan dengan amalan mengeratkan silaturrahim di waktu perayaan Aidilfitri.

Beliau juga menegaskan bahawa ianya menjadi kewajipan umat Islam untuk menjaga keharmonian dalam negara serta memastikan perpaduan masyarakat dipertahankan.

Pada masa yang sama, beliau juga menekankan kepentingan berbakti kepada kedua ibu bapa bagi mendapat keredaan Allah.

“Dalam hadis, Abdullah Umar meriwayatkan Rasulullah SAW bersabda: “Keredaan Allah bergantung kepada keredaan kedua orang tua dan kemurkaan Allah itu bergantung kepada kemarahan orang tua,” katanya.

Beliau juga menambah, bulan ramadan sepatutnya menjadi pencetus perubahan diri ke arah yang lebih baik sekali gus amal ibadah perlu diteruskan pada bulan-bulan seterusnya.


Malaysia boleh contohi Jepun hadapi bencana alam

KUALA LUMPUR, 11 Rabiulawal 1445H, Rabu – Malaysia boleh menjadikan Jepun sebagai contoh dalam menghadapi bencana alam, terutama untuk meningkatkan kesiapsiagaan bagi mengurangkan impak yang menjejaskan mangsa, kata Ahli Parlimen Ayer Hitam, Datuk Seri Wee Ka Siong.

Ka Siong yang menjadi sebahagian daripada delegasi kunjungan hormat ke atas Pengerusi Jawatankuasa Khas Bencana Dewan Perwakilan Jepun, Tuan Yang Terutama Etoh Taku, menyifatkan ia sebagai pengalaman yang membuka mata.

“Hari ini, Jawatankuasa Pilihan Khas Dewan Rakyat Infrastruktur, Pengangkutan dan Komunikasi Dewan Rakyat mengadakan kunjungan hormat ke atas Etoh dan ia merupakan pengalaman yang membuka mata kerana kami dapat mengkaji amalan terbaik Jepun dalam membina semula infrastruktur selepas bencana.

“Kami turut menimba ilmu tentang bagaimana Jepun berhadapan dengan sesuatu krisis dan memulih serta membina semula kemudahan-kemudahan awam yang musnah akibat bencana seperti jalan raya, jambatan dan infrastruktur asas yang lain.

“Terdapat langkah dan amalan yang boleh kita gunakan di negara kita sendiri untuk meningkatkan kesiapsiagaan kita terhadap sebarang kejadian tidak diingini pada masa hadapan dan untuk mengurangkan kesan kepada mereka yang terjejas,” katanya dalam catatan Facebook, hari ini.

Beliau berkata, Dewan Perwakilan Jepun telah memperuntukkan AS$100 bilion untuk menyediakan dan mengurangkan kerosakan akibat bencana alam bagi tempoh lima tahun.

Rombongan itu diketuai Pengerusi Jawatankuasa Pemilihan, Yusuf Abd Wahab dan turut disertai Ahli Parlimen Klang, V. Ganabatirau; Ahli Parlimen Wangsa Maju, Zahir Hassan; Ahli Parlimen Tasek Gelugor, Datuk Wan Saiful Wan Jan; Ahli Parlimen Sipitang, Datuk Matbali Musah dan Ahli Parlimen Jerantut, Khairil Nizam Khirudin.


Tidak sesuai meletakkan Jakim di bawah Majlis Raja-Raja

Oleh: Tun Abdul Hamid Mohamad

SAYA terkejut membaca berita bahawa Jabatan Kemajuan Islam Malaysia (Jakim) kini diletakkan di bawah kuasa dan seliaan Majlis Raja-Raja Melayu (MRR). Saya membacanya dalam Sinar Harian pada 11 Februari 2022. Ia memetik berita yang disiarkan dalam laman web The Star bertarikh 10 Februari 2022. Pada 12 Februari 2022, saya dapati Sinar Harian telah menarik balik berita itu. Semasa mencari berita asal dalam The Star itu saya bertemu dengan berita yang sama dalam The MalayMail bertarikh 10 Februari 2022. Ia juga memetik The Star.

Di penghujung berita itu terdapat kenyataan bahawa The Star telah pun menarik balik berita itu. Pada hari yang sama, saya menerima maklumat bahawa Pemegang Mohor Raja-Raja telah mengeluarkan satu kenyataan bahawa berita yang disiarkan oleh The Star itu ‘boleh mengelirukan’. Rencana ini ditulis berdasarkan berita asal itu dan kenyataan Pemegang Mohor Raja-Raja itu.

Berita dalam Sinar Harian yang memetik The Star itu telah menyatakan lima perkara. Pertama, bahawa Jakim diletakkan di bawah kuasa dan seliaan Majlis Raja-Raja Melayu.

Kedua, Sultan Selangor, Sultan Sharafuddin Idris Shah telah dilantik oleh Majlis Raja-Raja sebagai Pengerusi Majlis Agama Nasional dan akan mengetuainya untuk tempoh dua tahun.

Ketiga, Perdana Menteri, Datuk Seri Ismail Sabri Yaakob pula akan menjadi timbalan pengerusi.

Kempat, ia mengatakan sumber istana memberitahu, keputusan itu mengesahkan kuasa raja-raja dalam hal berkaitan agama Islam. Ia akan membantu membersihkan sebarang keraguan dan kekeliruan mengenai bidang kuasa dan kuasa Jakim.

Kelima, ia menjelaskan bahawa sebelum ini, Jakim diletakkan di bawah Menteri di Jabatan Perdana Menteri (Hal Ehwal Agama) dan Perdana Menteri.

Tajuk kenyataan Pemegang Mohor Raja-Raja itu ialah “Penjelasan Mengenai Siaran Berita/Media Mengenai Majlis Kebangsaan Bagi Hal Ehwal Ugama Islam Malaysia (MKI).”

Kenyataan itu mengatakan bahawa laporan yang disiar oleh The Star dan dipetik oleh beberapa akhbar itu yang mengatakan Jakim “…kini diletakkan di bawah Bidang Kuasa Majlis Raja-raja susulan daripada ketetapan Mesyuarat Majlis Raja-raja yang ke-258 pada 9 dan 10 Mac 2022” itu “…kurang tepat dan dianggap boleh mengelirukan”.

Selepas itu kenyataan itu terus mengatakan bahawa Pengerusi MKI, semenjak penubuhan MKI oleh MRR dalam tahun 1986 sememangnya dibuat oleh MRR. Bermula dengan Tengku Abdul Rahman Putra, Perdana Menteri dilantik menjadi Pengerusi MKI. Tetapi, dalam mesyuarat MRR yang ke-258, MRR melantik Sultan Selangor sebagai pengerusi seperti yang diperakukan olah Jawatankuasa Tertinggi Hal Ehwal Islam Peringkat Persekutuan yang dipengerusikan oleh Allahyarham Tun Ahmad Sarji.

Itu sahaja isi penting kenyataan itu.

Perhatikan bahawa kenyataan itu mengatakan laporan itu boleh mengelirukan tetapi ia tidak pula mengatakan apa yang mengelirukan. Ia tidak mengatakan apa yang dilaporkan itu tidak benar. Malah ia mangesahkan laporan bahawa Sultan Selangor dilantik sebagai Pengerusi MKI selama dua tahun. Selepas itu ia manjelaskan mengenai pelantikan Pengerusi semenjak MKI ditubuh dan mengapa seorang sultan dilantik kali ini. Semua itu tidak disebut oleh laporan itu dan tentu sekali laporan itu tidak mengelirukan berkenaan pelantikan itu.

Paling penting bagi perbincangan dalam rencana ini ialah bahawa kenyataan itu tidak menafikan bahawa mesyuarat MRR ke-258 membuat keputusan meletakkan Jakim di bawah MRR. Maka, saya anggap keputusan itu dibuat. Jika keputusan seperti itu tidak dibuat sekalipun, hujah-hujah dalam rencana ini adalah berguna sebagai alasan mengapa ia tidak patut dilakukan di masa hadapan.

Kita perlu faham apakah MRR, untuk apa ia diwujudkan dan apakah Jakim dan untuk apa ia ditubuh.

MRR ditubuhkan oleh Perkara 38 Perlembagaan Persekuan dan diberikan fungsi-fungsi berikut.

“Majlis Raja-Raja

38. (1) Maka hendaklah ada suatu Majlis Raja-Raja yang ditubuhkan mengikut Jadual Kelima.

(2) Majlis Raja-Raja hendaklah menjalankan fungsinya bagi—

(a) memilih Yang di-Pertuan Agong dan Timbalan Yang di-Pertuan Agong mengikut peruntukan Jadual Ketiga;

(b) mempersetujui atau tidak mempersetujui supaya apa-apa perbuatan, amalan atau upacara agama diperluas ke Persekutuan secara menyeluruh;

(c) memperkenankan atau tidak memperkenankan apa-apa undang-undang dan membuat atau memberikan nasihat mengenai apa-apa pelantikan yang di bawah Perlembagaan ini dikehendaki diperkenankan oleh Majlis Raja-Raja atau dikehendaki dibuat oleh atau selepas berunding dengan Majlis Raja-Raja;

(d) melantik anggota Mahkamah Khas di bawah Fasal (1) Perkara 182;

(e) memberi ampun, tunda hukum dan lega hukum, atau meremitkan, menggantung atau meringankan hukuman, di bawah Fasal (12) Perkara 42,

dan boleh menimbang teliti soal-soal mengenai dasar negara (misalnya perubahan tentang dasar imigresen) dan apa-apa perkara lain yang difikirkannya patut.
………”

Jadual Kelima tidak berkenaan dengan isu yang dibincang ini.

Perkara 39 pula memperuntukkan berkenaan kuasa eksekutif.

“Kuasa eksekutif Persekutuan

39. Kuasa eksekutif Persekutuan hendaklah terletak hak pada Yang di-Pertuan Agong dan, tertakluk kepada peruntukan mana-mana undang-undang Persekutuan dan peruntukan Jadual Kedua, bolehlah dijalankan olehnya atau oleh Jemaah Menteri atau oleh mana-mana menteri yang diberi kuasa oleh Jemaah Menteri, tetapi Parlimen boleh, melalui undang-undang, memberikan fungsi eksekutif kepada orang lain.”

Merujuk kepada Perkara 38, fungsi MRR adalah seperti yang diperuntukkan oleh Fasal (2) Perkara 38 yang diperturunkan di atas. Perhatikan bahawa tidak ada kuasa eksekutif yang diperuntukkan baginya.

Kuasa eksekutif diperuntukkan oleh Perkara 39. Ia tidak langsung menyebut mengenai MRR. Untuk mengetahui lebih lanjut sila baca ucaptama saya bertajuk “Majlis Raja-Raja: Fungsinya Menurut Perlembagaan Persekutuan” (19 September 2017) yang boleh didapati dalam laman web saya.

Merujuk kepada Jakim, Jakim adalah satu jabatan kerajaan/pentadbiran yang ditubuh oleh Kabinet sebagai satu jabatan di Jabatan Perdana Menteri. Maka memang betullah ia dipertanggungjawabkan kepada Menteri di Jabatan Perdana Menteri dan kepada Perdana Menteri sendiri. Jika penubuhan Jakim dicadangkan oleh MRR sekalipun, bukanlah bererti ia satu jabatan di bawah MRR kerana MRR bukanlah satu kementerian atau jabatan eksekutif.

MRR boleh mencadangkan satu jabatan eksekutif diadakan, tetapi terserahlah kepada Kabinet untuk menubuhnya dan meletakkannya di bawah kementerian mana ia hendak diletakkan. MRR bukanlah salah satu pilihan kerana ia bukan eksekutif.

Bukanlah tugas MRR untuk terlibat dalam pentadbiran sesuatu jabatan eksekutif/pentadbiran. Itu tugas Menteri berkenaan dan Perdana Menteri. Jika MRR ingin tahu mengenai sesuatu perkara berkenaan dengannya, ia bolehlah meminta Perdana Menteri memberi penjelasan mengenainya. Perdana Menteri boleh meminta Menteri berkenaan melakukannya bagi pihaknya. MRR boleh “menimbang teliti” dan memberi apa-apa syor dan cadangan untuk dilaksanakan oleh pegawai-pegawai eksekutif di jabatan itu, bukan melaksanakan sendiri atau bertanggungjawab mengenai pelaksanaannya. Kedudukan MRR tidak sepatutnya diturunkan ke tingkat Menteri atau pegawai awam.

Apabila Jakim diletakkan di bawah MRR, jika berlaku sesuatu kesilapan, pelanggaran undang-undang atau penyalahgunaan kuasa atau rasuah di jabatan itu, mahukah MRR dipersalahkan dan dipertanggungjawabkan?

MKI pula tidak boleh disamakan dengan Majlis Agama Islam di Negeri-Negeri. MKI bukanlah ditubuh oleh mana-mana undang-undang. Ia juga sama seperti Jakim dan Jawatankuasa Fatwa Majlis Kebangsaan Bagi Hal Ehwal Ugama Islam Malaysia (Jawatankuasa Fatwa Kebangsaan.) Ia tidak mempunyai apa-apa kuat kuasa undang-undang. Ia berlainan daripada Majlis Agama Islam di negeri-negeri yang ditubuh oleh undang-undang.

Tidak diketahui sama ada Jakim diletak di bawah MKI dan answerable terus kepada baginda bultan sebagai Pengerusi MKI? Jika demikian, diharap tidak, baginda telah diturunkan ke tingkat Pengerusi sebuah syarikat, yang tidak sepatutnya berlaku. Itu bukan tugas Raja Berperlembagaan. Itu tugas menteri atau pegawai awam. Berbuat demikian akan melibatkan baginda dengan sesuatu yang tidak baik yang mungkin berlaku dalam Jakim. Raja sepatutnya berada di atas semua itu. Tengku Abdul Rahman Putra, putra sultan yang tinggal lama di England dan seorang Barrister-at-Law, England lebih memahami kedudukan dan peranan Raja Berperlembagaan ala-British.

MKI tidak diperuntukkan oleh Perlembagaan Persekutuan seperti Majlis Agama Islam Negeri-Negeri diperuntukkan dalam Perlembagaan Negeri masing-masing dan Enakmen Pentadbiran Agama Islam di setiap Negeri. Sebagai misalan Perkara XLXIII, Undang-Undang Tubuh Negeri Selangor 1959, antara lain, memperuntukkan “….Duli Yang Maha Mulia boleh menyebabkan diperbuat undang-undang…bagi penubuhan satu Majlis Agama Islam…” Ini diikuti oleh peruntukan yang detail dalam Enakmen Pentadbiran Agama Islam (Negeri Selangor) 2003.

Kita perlu ingat bahawa Jakim pada masa ini telah mengembangkan sayapnya sehingga termasuklah pengeluaran Sijil Halal yang sepatutnya terletak di bawah bidang kuasa Kementerian Perdagangan Dalam Negeri dan Hal Ehwal Pengguna (KPDNHEP). (Sila baca rencana saya bertajuk “Pembangunan Industri Halal di Malaysia Daripada Sudut Perundangan” (29 Julai 2015) yang boleh didapati dalam laman web saya.

Mengikut berita itu, memetik sumber istana, keputusan meletakkan Jakim di bawah MRR “mengesahkan (reaffirms) kuasa raja-raja dalam hal berkaitan agama Islam.”

Dalam kata-kata lain, dengan mengambil alih tugas penyeliaan Jakim, kuasa raja-raja dalam hal berkaitan agama Islam disahkan. Pertama sekali, Jakim bukanlah terletak di bawah bidang kuasa Majlis Raja-Raja. Meletakkan JAKIM di bawah bidang kuasa MRR bukanlah ibarat membetulkan satu kesilapan. Sah tidaknya kuasa raja-raja dalam sesuatu perkara tertakluk kepada apa yang diberikan oleh Perlembagaan dan undang-undang kepadanya.

Satu alasan lagi yang diberi ialah “Ia akan membantu membersihkan sebarang keraguan dan kekeliruan mengenai bidang kuasa dan kuasa Jakim,”

Kita sedia maklum bahawa dalam tempoh 22 bulan pemerintahan Pakatan Harapan, pelampau-pelampau bukan Islam mempersoalkan peruntukan yang besar kepada Jakim yang, mengikut mereka, hanya menguntungkan orang Islam.

Malah, mereka mempersoalkan keperlembagaan penubuhan Jakim dan menuntut supaya Jakim ditutup. Yang menyedihkan ada pula NGO yang mempunyai 25 orang ahli yang kebanyakannya orang Islam dan bekas pegawai awam berjawatan tinggi juga turut melaungkan perkara yang sama dan menuntut Jakim ditutup.

Saya telah menulis satu rencana bertajuk “Adakah Jakim Menyalahi Perlembagaan? (Is Jakim Unconstitutional)” (18 Januari 2020). Untuk mengetahui lebih lanjut sila baca rencana saya itu yang boleh didapati dalam laman web saya.

Mengapa takut kritikan peruntukan yang besar kapada Jakim? Soalnya adakah ia dibuat dengan cara yang betul untuk tujuan yang berfaedah dan ia dibelanjakan dengan betul, tanpa membazir dan salah guna? Jika semuanya dilakukan dengan betul, tidak ada apa yang hendak ditakuti. Jika sebaliknya, meletakkan Jakim di bawah MRR pun tidak akan menjadikannya sah dan betul. Malah, ia akan memberi nama yang tidak baik kepada raja-raja.

Saya tidak nampak bagaimana meletakkan Jakim di bawah MRR boleh membersihkan keraguan dan kekeliruan mengenai bidang kuasa dan kuasa Jakim, jika ada. Bidang kuasa dan kuasanya adalah seperti yang diberi oleh Kabinet kepadanya. Sesiapa yang mengatakan ia bercanggah dengan Perlembagaan boleh membawa isu itu ke mahkamah untuk diputuskan.

Meletakkan Jakim di bawah MRR akan lebih mengelirukan lagi kerana MRR bukanlah satu kementerian atau jabatan kerajaan. MRR diwujudkan dengan tujuan dan kuasanya ditetapkan oleh Perkara 38 Perlembagaan Persekutuan.

Adakah keputusan itu dibuat kerana orang politik cuba mengelak daripada dikritik? Jika itulah alasannya, raja-raja perlulah berwaspada.

Adakah kerajaan berfikir dengan meletakkan Jakim di bawah MRR, Jakim tidak akan dikritik dan soalan mengenainya tidak akan dikemukakan di Parlimen? MRR akan dikritik dan soalan-soalan akan dikemukakan terhadap MRR. Adakah raja-raja suka perkara seperti itu berlaku?

Adakah ia dilakukan kerana raja-raja berfikir bahawa mereka lebih cekap menguruskan satu jabatan kerajaan? Jika itulah sebabnya pun, bukanlah tugas MRR atau raja berperlembagaan mengurus satu jabatan kerajaan.

Adakah terdapat satu kumpulan yang cuba hendak mewujudkan sebuah kerajaan-dalam-kerajaan tanpa disedari oleh Perdana Menteri? Saya harap tidak.

Akhir kata, adakah pendapat Peguam Negara diperolehi sebelum keputusan itu dibuat?

18 03 2022


Lompat parti: Pemuda Amanah diingatkan PKR tidak hipokrit

KUALA LUMPUR, 16 Rejab 1442H, Ahad – PKR diingatkan supaya tidak hipokrit dan berlidah cabang dengan menerima wakil rakyat yang lompat daripada Parti Amanah Negara (Amanah), kata Ketua Pemuda Amanah Nasional Shazni Munir Mohd Ithnin.

Menurutnya, Presiden PKR Datuk Seri Anwar Ibrahim perlu melaksanakan tekad untuk menolak budaya lompat parti sesama komponen (Pakatan Harapan) yang jelas menguntungkan satu pihak sahaja.

“Politik tikam belakang ini usah dibudayakan. Sebagai rakan gabungan dalam Pakatan Harapan (PH), menerima penyertaan wakil-wakil rakyat ini hanya akan menyebabkan hubungan antara parti renggang dan keruh pada kemudian hari,” katanya dalam kenyataan hari ini.

Shazni Munir berkata PH secara umumnya boleh bersetuju bahawa tindakan lompat parti dalam kalangan wakil rakyat adalah suatu penghinaan terhadap sistem demokrasi negara kerana ‘membeli dan menjual’ wakil rakyat merupakan budaya bobrok (rosak) yang hina lagi keji.

“Dalam kenyataan yang dikeluarkan Setiausaha Agung PKR (Datuk Seri Saifuddin Nasution Ismail) semalam, bertarikh 27 Feb dengan jelas menyebut bahawa parti berkenaan menolak tindakan lompat parti yang bertujuan ingin melemahkan mana-mana parti dalam blok pembangkang.

“Namun ironinya, pada tarikh berkenaan juga dilaporkan media bahawa PKR telah menerima wakil rakyat yang lompat di Johor; setelah bantahan dalaman kami suarakan rentetan kejadian sama berlaku di Selangor sebelum ini,” kata Shazni Munir.

Semalam, media melaporkan Ahli Dewan Undangan Negeri (ADUN) Senggarang Khairuddin A Rahim mengakui beliau bersama dua lagi ADUN Amanah dari Johor, sudah menyertai PKR. – Bernama


Pengurusan kes rayuan pendakwaan kes VLN Ahmad Zahid pada 28 Julai

PUTRAJAYA, 21 Syawal 1444H, Jumaat – Mahkamah Rayuan menetapkan 28 Julai untuk pengurusan kes bagi rayuan pihak pendakwaan terhadap pembebasan Datuk Seri Dr Ahmad Zahid Hamidi daripada 40 pertuduhan rasuah berhubung Sistem Visa Luar Negara (VLN).

Pengurusan kes untuk rayuan itu dijalankan di hadapan Penolong Kanan Pendaftar Mahkamah Rayuan, Nurul Azrina Mohamed Yusof hari ini yang menetapkan tarikh pengurusan kes baharu itu.

Peguam Hisyam Teh Poh Teik, ketika dihubungi Bernama, mengesahkan tarikh pengurusan kes selanjutnya ditetapkan berikutan permohonan pihak pendakwaan untuk tarikh lain bagi Jabatan Peguam Negara menimbangkan representasi Ahmad Zahid untuk pihak pendakwaan menghentikan rayuannya.

Pihak pendakwaan memfailkan notis rayuan kepada Mahkamah Rayuan pada 26 September tahun lepas terhadap keputusan Mahkamah Tinggi Shah Alam yang membebaskan dan melepaskan Ahmad Zahid, yang kini Timbalan Perdana Menteri, daripada semua pertuduhan selepas memutuskan bahawa pihak pendakwaan tidak dapat membuktikan kes prima facie terhadapnya.

Presiden UMNO itu mengaku tidak bersalah atas 33 pertuduhan menerima rasuah berjumlah S$13.56 juta daripada Ultra Kirana Sdn Bhd (UKSB) untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem VLN, serta mengekalkan kontraknya dengan Kementerian Dalam Negeri untuk membekalkan sistem bersepadu VLN.

Mengikut pertuduhan, Ahmad Zahid didakwa melakukan kesalahan itu di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Beliau juga didakwa atas 33 pertuduhan alternatif di bawah Seksyen 165 Kanun Keseksaan, iaitu beliau didakwa atas kapasitinya sebagai menteri dalam negeri menerima rasuah berjumlah S$13.56 juta berhubung sistem VLN antara 2014 dan 2017.

Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya wang tunai SG$1,150,000; RM3.125 juta; 15,000 Swiss Franc dan US$15,000 daripada syarikat sama yang diketahui mempunyai kaitan dengan tugas rasmi beliau.

Ahmad Zahid didakwa melakukan kesalahan itu di sebuah rumah di Country Heights Kajang antara Jun 2015 dan Oktober 2017.

Dalam petisyen rayuan difailkan pada 29 Disember tahun lepas, pihak pendakwaan mengemukakan 14 alasan tertumpu kepada dapatan fakta dan undang-undang yang dibuat oleh hakim Mahkamah Tinggi mengenai persoalan sama ada berlakunya pemberian dan penerimaan wang secara rasuah dalam kes tersebut. – Bernama


Hakimah wanita pertama dilantik Ketua Pengarah Jakim

PUTRAJAYA, 15 Syaaban 1443H, Jumaat – Datuk Hakimah Mohd Yusoff melakar sejarah menjadi wanita pertama dilantik sebagai Ketua Pengarah Jabatan Kemajuan Islam Malaysia (Jakim) berkuat kuasa 21 Mac ini.

Mengumumkannya hari ini, Ketua Setiausaha Negara, Tan Sri Mohd Zuki Ali berkata, pemilihan Hakimah, yang sebelum ini adalah Timbalan Ketua Pengarah (Dasar) Jakim, adalah berdasarkan perkhidmatannya selama 30 tahun khususnya di Jakim.

“Pelantikan ini menjadi sejarah kepada Jakim apabila buat pertama kali diterajui oleh wanita sekali gus meningkatkan pembabitan wanita sebagai pembuat keputusan dalam perkhidmatan awam,” katanya dalam kenyataan hari ini serta mengucapkan tahniah di atas pelantikan Hakimah itu.

Mohd Zuki berharap pelantikan Hakimah dapat memacu Jakim ke arah memperkasa peranannya sebagai agensi hal ehwal Islam di peringkat Persekutuan yang kompetitif serta berdaya saing di peringkat global.

Berkelulusan Ijazah Sarjana Muda (Kepujian) dari Universiti Malaya (UM) pada 1990 dan Ijazah Sarjana dari Universiti Putra Malaysia pada 2001, Hakimah memulakan kerjaya dalam perkhidmatan awam sebagai Penolong Pengarah Bahagian Hab Halal Jakim pada 1992. –  Bernama


28 petugas kesihatan syahid, hospital di Gaza hampir ‘lumpuh’

RAMALLAH, 29 Rabiulawal 1445H, Ahad – Seramai 28 kakitangan perubatan terbunuh dalam serangan berterusan Israel sejak lapan hari lalu ke atas Semenanjung Gaza.

Menteri Kesihatan Palestin, Mai Aikaila berkata, serangan berterusan itu turut mencederakan puluhan petugas kesihatan di 15 pusat perubatan yang turut musnah akibat pencerobohan rejim.

“Hospital Beit Hanoun dan Hospital Kanak-Kanak Al-Durrah terpaksa menghentikan operasi, selain 23 ambulans rosak teruk akibat serangan berterusan.

“Israel juga mengancam ratusan nyawa pesakit di beberapa hospital termasuk di Hospital Kanak-Kanak Al- Durrah yang dipindahkan sebelum ini, selepas melancarkan serangan bom fosforus putih, yang diharamkan di peringkat antrabangsa,” katanya.

Aikaila sekali lagi menggesa masyarakat antarabangsa, Pertubuhan Bangsa-Bangsa Bersatu (PBB), badan hak asasi manusia dan entiti kemanusiaan antarabangsa untuk segera menyediakan perlindungan bagi hospital, kemudahan rawatan, ambulans, kakitangan perubatan serta pesakit yang berdepan serangan setiap hari.

Sebelum ini, rejim Israel memperluaskan sekatan dengan menyekat bekalan air dan elektrik di seluruh Gaza, sekali gus memburukkan lagi keadaan kemanusiaan di wilayah itu.

Sehingga kini, 2,228 rakyat Palestin syahid dan 8,744 lagi cedera, kebanyakannya wanita serta kanak-kanak.- Agensi


Makkal Sakti minta 3 kerusi Parlimen, 5 DUN dari BN

BANGI, 13 Ramadan 1443H, Jumaat – Parti Makkal Sakti Malaysia (Makkal Sakti) menuntut tiga kerusi Parlimen dan lima kerusi Dewan Undangan Negeri (DUN) daripada Barisan Nasional (BN) untuk Pilihan Raya Umum ke-15 (PRU15).

Naib Presidennya, Datuk V Saravana Kumar berkata, sudah tiba masanya untuk parti itu diberikan peluang atas kesetian selama 14 tahun menyokong BN.

“Dalam banyak-banyak parti komponen BN, sekarang ini hanya tinggal UMNO, MCA, MIC dan Gabungan Parti Sarawak (GPS). Jadi apalah salahnya bagi kami peluang, dah banyak kali kami minta.

“Kami dah menghantar surat kepada Presiden UMNO, Datuk Seri Ahmad Zahid Hamidi bulan lalu berkenaan hasrat ini selepas beliau sendiri membuat pengumuman di Perhimpunan Agong UMNO tempoh hari,” katanya seperti dipetik akhbar tempatan, hari ini.

Bagaimanapun, Saravana berkata, parti itu tidak mengehadkan kawasan tertentu, sebaliknya menyerahkan kepada kepimpinan BN untuk menetapkannya.

Menurut Saravana, parti itu menyimpan harapan untuk bertanding di kerusi DUN Nilai, dan beliau sendiri berhasrat mahu menawarkan diri di kawasan berkenaan.

“Di Negeri Sembilan saya berharap sekurang-kurangnya kami diberi satu kerusi iaitu DUN Nilai. Lagipun kita sudah lama bekerja di DUN Nilai.

“Jadi, berilah peluang kepada saya pula,” katanya yang juga merupakan Pengerusi Makkal Sakti Negeri Sembilan.


222 pemegang PhD sokong darurat, tolak PRU15 diadakan

BANGI, 28 Jamadilawal 1442H, Selasa – Seramai 222 pemegang Ijazah Kedoktoran (PhD) menyokong penuh keputusan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memperkenan pengisytiharan proklamasi darurat sebagai langkah membendung penularan wabak COVID-19 di negara ini.

Presiden Pertubuhan Intelektual Negara (PINTAR), Prof Dr Mohd Roslan Mohd Nor berkata, pihaknya turut menjunjung keputusan Al-Sultan Abdullah memberi perkenan terhadap cadangan pembentukan Jawatankuasa Bebas yang terdiri daripada Ahli Parlimen kerajaan dan pembangkang serta pakar kesihatan.

Sehubungan itu, PINTAR menolak sebarang cadangan Pilihan Raya Umum Ke-15 (PRU15) diadakan dalam masa terdekat, selain mengecam usaha untuk ke arah itu selaras kegusaran Seri Paduka terhadap peningkatan mendadak kes jangkitan serta kesan bencana banjir di negara ini, katanya.

“Kami meminta semua pihak tidak mempersoal apa lagi mencabar pandangan KDYMM Seri Paduka Baginda Yang di-Pertuan Agong bahawa penularan wabak COVID-19 di negara ini berada di tahap amat kritikal dan adanya keperluan Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan.

“… memandangkan ia hanya dibuat setelah Seri Paduka Baginda merundingkannya dengan Raja-Raja Melayu serta memperhalusi penjelasan YAB Perdana Menteri, Tan Sri Muhyiddin Yassin, dan sembah taklimat daripada Ketua Setiausaha Negara, Tan Sri Mohd Zuki Ali; Peguam Negara, Tan Sri Idrus Harun; Ketua Pengarah Kesihatan, Tan Sri Dr Noor Hisham Abullah; Pengerusi Suruhanjaya Pilihan Raya, Datuk Abdul Ghani Salleh; Ketua Polis Negara, Tan Sri Abdul Hamid Bador dan Panglima Angkatan Tentera, Tan Sri Affendi Buang,” katanya dalam kenyataan, hari ini.

Terdahulu, Istana Negara mengumumkan Al-Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah membendung wabak di Malaysia.

Dalam satu kenyataan hari ini, Seri Paduka memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif COVID-19  harian dapat dikawal dan diturunkan dengan berkesan.

Seri Paduka turut berkenan dengan cadangan kerajaan bagi pembentukan satu Jawatankuasa Bebas yang akan dianggotai Ahli Parlimen dan pakar kesihatan.

Sementara itu, Muhyiddin menjelaskan bahawa proklamasi darurat yang diisytihar bukan satu bentuk rampasan kuasa tentera, malah tiada perintah berkurung dilaksanakan.

Sebaliknya, hanya persidangan Parlimen dan Dewan Undangan Negeri (DUN) serta sebarang pilihan raya tidak akan diadakan dalam tempoh itu.


Tempoh kuarantin patut selaras tanpa kira kedudukan, pangkat

Oleh Ainul Illia Meor Suzurudin

BANGI, 27 Jamadilakhir 1442H, Selasa – Arahan dan tempoh kuarantin kepada rakyat termasuk jemaah menteri yang kembali dari luar negara hendaklah selaras tanpa mengira kedudukan dan pangkat, demikian tegas Ketua Unit Kesihatan Awam I-Medik, Dr Mohd Ihsanuddin Abas.

Ini kerana, Ketua Pengarah Kesihatan, Tan Sri Dr Noor Hisham Abdullah telah menyatakan bahawa tempoh kuarantin adalah selama 10 hari, dan bertepatan dengan fakta kajian bahawa tempoh inkubasi untuk COVID-19 adalah 10 ke 14 hari.

Maka, seharusnya pewartaan peraturan-peraturan di bawah Akta Kawalan Penyakit Berjangkit juga sepatutnya mengikut panduan terkini.

“Kita sendiri lihat kesan kelonggaran arahan kesihatan awam seperti saringan dan kuarantin apabila merentas negeri selepas Pilihan Raya Negeri (PRN) Sabah Disember lalu. Natijahnya, kes positif terus meningkat dan tidak dapat diturunkan lagi.

“Ketegasan kerajaan melalui Majlis Keselamatan Negara (MKN) dalam mengeluarkan arahan kawalan pergerakan hendaklah konsisten dan bertepatan dengan fakta kajian saintifik dan nasihat KKM.

“Sepatutnya fokus kerajaan adalah untuk terus menurunkan kes harian dengan kawalan yang lebih ketat, tetapi malangnya kelonggaran demi kelonggaran dibuat setiap hari,” katanya ketika dihubungi Ismaweb.net, hari ini.

Mengulas lanjut, Dr Ihsanuddin menegaskan, ketidakselarasan ini bukan sahaja membimbangkan rakyat, tetapi menimbulkan rasa kecewa dan tidak puas hati rakyat yang telah patuh kepada segala arahan dengan baik.

“Kita tidak pasti sampai bila pandemik ini akan berlaku tetapi ‘pandemic fatigue’ sudah mula kelihatan di kalangan pekerja-pekerja kesihatan KKM dan rakyat umumnya.

“Pengurusan yang lebih cekap dan berintegriti diperlukan untuk memastikan kerjasama dan kepatuhan rakyat dapat dikekalkan sehingga pandemik dapat dikawal,” katanya.

Terdahulu, dokumen perintah berjudul ‘Pencegahan dan Pengawalan Penyakit Berjangkit (Pengecualian) 2021’ dikeluarkan Menteri Kesihatan, Datuk Seri Adham Baba mengikut kuasa (Akta 342) Seksyen 29 Pencegahan dan Pengawalan Penyakit Berjangkit 1988.

Berdasarkan perintah berkenaan, menteri berkaitan tidak perlu menjalani prosedur operasi standard (SOP) tempoh kuarantin 10 hari yang ditetapkan kerajaan untuk mereka yang masuk dari luar negara.

Menteri diberi pengecualian bagi menjalani pemerhatian hanya selama tiga hari atau pengawasan sehingga boleh dilepaskan tanpa membahayakan orang ramai.

Pengecualian itu berkuat kuasa mulai 9 Februari hingga 1 Ogos depan seperti mana dalam dokumen pewartaan yang disiarkan dalam portal rasmi e-warta Persekutuan.


Urusan umat Islam mesti diselesai tanpa babitkan golongan Yahudi

BANGI, 1 Rabiulakhir 1442H, Selasa – Jangan sesekali mempelawa golongan Yahudi sebagai pendamai mahupun orang tengah sekiranya berlaku perbalahan antara negara-negara Islam.

Apatah lagi, cuba menormalisasikan hubungan dengan puak kafir dan Zionis yang jelas mempunyai agenda menghancurkan ummah.

Justeru, menjadi peranan para ulama untuk mengingatkan pemimpin Islam supaya tidak melantik golongan kafir sebagai sekutu atau kawan yang kononnya lebih dipercayai berbanding sesama muslim sendiri.

Atas sebab itu, segala urusan umat Islam mesti diselesaikan dengan sikap terbuka dan ukhuwah tanpa membabitkan golongan Yahudi, kata Ahli Jawatankuasa Pusat Ikatan Muslimin Malaysia (ISMA), Ustaz Omar Kassim.

“Pemimpin yang korupsi dan tiada agenda serta perancangan mendaulatkan agama Allah akan menjual segalanya kepada Zionis, termasuk negara mereka sendiri.

“Zionis adalah organisasi yang kuat dari sudut pengaruh politik dan ekonomi. Pemimpin Islam yang lemah akan tunduk dan menjual harga diri serta kedaulatan negaranya,” katanya kepada Ismaweb.net.

Beliau berkata, keadaan itulah yang sedang berlaku oleh kebanyakan negara Arab dan Teluk ketika ini, apabila menormalisasikan hubungan mereka dengan negara pengganas, Israel.

Ustaz Omar berkata, sedang kebanyakan pemimpin negara Arab tunduk dengan Israel – kononnya demi membantu Palestin – namun masih ada lagi pemimpin Islam yang tegas dengan prinsipnya.

Merujuk Presiden Turki, Recep Tayyip Erdogan, beliau berkata, umat Islam mesti berani memilih pemimpin yang mempunyai agenda dan membawa suara ummah.

Katanya, mereka yang mengambil orang-orang kafir sebagai teman, wali atau pemimpin menafikan zat dan kekuasaan Allah yang maha kuat.

“Ini kerana mereka bergantung kepada selain Allah, malah orang kafir yang mensyirikkan Allah demi mencari kuasa dan kekuatan.

“Ayat ini adalah ayat muhkamat yang cukup jelas yang tidak ada tafsiran selainnya kecuali mereka yang berniat jahat untuk mengelirukan orang-orang mukminin.

“Ummah secara keseluruhan mesti memahami kembali ayat-ayat Allah dalam surat Al-Imran, ayat 28,” katanya.

Sehubungan itu, beliau mengingatkan umat Islam khususnya di negara ini, supaya tidak membenarkan parti kafir yang ada agenda sendiri, memecah belahkan kesatuan ummah.

“Pemimpin yang berkepentingan atau tiada agenda ummah mesti ditolak,” katanya.

Tahun ini, Emiriah Arab Bersatu (UAE) menjadi negara teluk pertama yang mengiktiraf Israel dalam tempoh 26 tahun selepas Mesir dan Jordan.

Langkah itu kemudian disusuli Bahrain dan terkini Sudan.

Selepas perjanjian ditandatangani, Presiden Amerika Syarikat, Donald Trump serta merta mengeluarkan Sudan daripada senarai negara-negara yang membiayai keganasan. Sekatan ekonomi terhadap negara itu turut ditamatkan.

Trump mendakwa, sekurang-kurangnya lima lagi negara Arab dijangka akan menjalin perjanjian damai dengan Israel selepas ini.


1. PALING mudah, jadilah manusia tanpa idea. Tidak perlu fikir apa-apa. Tidak perlu risau apa-apa juga kerana dia tak ada idea pun tentang apa yang dia nak dan tiada idea tentang apa yang dia tidak dapat lagi. Hidup ditentukan oleh peristiwa sekeliling tanpa sebarang tekanan. Dia sentiasa rasa ok.

2. Bila manusia mula berfikir, dia akan ada idea. Bila ada idea, dia ada cita-cita dan harapan untuk dicapai. Perasaannya akan bergolak kerana jiwanya mula bergerak untuk mencapai apa yang dia fikir. Cuma bergerak atau tidak, itu bergantung kepada dia ada idea tak untuk gerakkan dirinya bagi mencapai semua yang dia fikir dia hendak itu?

3. Jika dia ada idea apa yang dia mahu, tapi tidak ada idea bagaimana cara untuk capai, dia akan masuk ke dunia yang penuh penyeksaan. Dia akan mula resah gelisah tak puas hati pada diri sendiri. Tengok orang lain yang berjaya dia akan rasa tak seronok; mungkin cemburu, mungkin rasa rendah diri.

4. Dia akan mula ditimpa penyakit baru bila timbul pula idea macam mana nak kacau kejayaan orang lain pula. Dah alang-alang dia pun tak dapat idea macam mana nak dapatkan apa yang dia fikirkan dia mahu, baik cari idea macam mana nak bagi orang lain pun melepas macam dia. Ini dah masuk tahap idea jahat.

5. Jadilah manusia berfikir. Berusahalah agar kita ada idea yang sempurna. Kita perlu ada idea tentang apa yang kita perlu dan tidak terkeliru dengan apa yang kita mahu. Kita perlu ada idea bagaimana nak lakar gerak kerja untuk capai apa yang kita perlu. Dan kita sentiasa ada idea bagaimana nak berkembang dan terus maju dengan perubahan diri dan sekeliling yang berlaku.

6. Idea menjadikan kita relevan sepanjang masa. Di tahap manakah anda? Ada idea bagaimana nak ukur?

Wallahu waliyuttaufiq

Ustaz Muhammad Fauzi Asmuni
Presiden Ikatan Muslimin Malaysia (ISMA)


Sampai bila kegilaan politik akan berakhir?

BANGI, 9 Rabiulakhir 1443H, Ahad – Kestabilan politik sangat diperlukan sebagaimana rentetan kerajaan yang tidak stabil akan membawa politik negara terus bergolak

Malaysia telah bertukar tiga kali Perdana Menteri dalam satu penggal akibat daripada situasi yang tidak stabil.

“Kini politik negara akan berhadapan pula dengan PRN Melaka, jadi sampai bilakah kegilaan politik ini akan berakhir?

“Mungkinkah rakyat negeri Melaka juga akan menerima Ketua Menteri yang ketiga dalam satu penggal?,” soal penganalisis politik, Dr Mohd Sadad Mahmud.

Beliau yang juga pensyarah kanan Universiti Sultan Zainal Abidin (Unisza) berkata, kepentingan setiakawan dan lawan dalam persaingan politik di Malaysia sebagaimana terlihat menerusi PRN Melaka.

“Keputusan mesyuarat Jawatankuasa PAS telah memutuskan untuk menggunakan logo Perikatan Nasional (PN) dalam PRN Melaka.

“Adakah ini bermaksud PAS melanggar janji Muafakat Nasional (MN)?

“MN telah dimeterai ketika PAS dan UMNO ketika menjadi pembangkang dengan semangat air mata orang Melayu yang inginkan perpaduan umat Islam sepenuhnya,” katanya.

Pada masa sama, Dr Mohd Sadad menjelaskan sejarah politik PAS di Melaka menunjukkan dua kemenangan di kerusi DUN iaitu Dr Mohd Nor Nordin di DUN Tanjung Minyak (1974) dan Mohd Khalid Kassim di DUN Bukit Baru (2013) dan pada PRU-14, PAS tidak memenangi sebarang kerusi walaupun bertanding 24 kerusi DUN di Melaka.

Sementara Barisan Nasional (BN) pula memenangi 13 kerusi daripada 28 kawasan DUN yang ditandingi manakala Pakatan Harapan (PH) memenangi 15 kerusi.

Sebenarnya terdapat peluang keemasan di beberapa kerusi yang boleh dimenangi pada PRU-14 sekiranya MN berganding bahu bersama dalam pilihan raya iaitu DUN Gadek, Durian Tunggal, Kelebang, Duyong, Telok Mas dan Bemban.

Tegas beliau, harus diingatkan bahawa terdapat 23 kerusi DUN majoriti Melayu melebihi 60 peratus di Melaka.

“Sekiranya kemenangan di kerusi-kerusi tersebut menjadi kenyataan seharusnya ia akan menjadi titik tolak kerjasama politik MN yang lebih besar dan jauh kehadapan di dalam membela nasib umat Melayu dan agama Islam di Malaysia.

“Sebagai parti politik yang terbesar dan tertua seharusnya MN tidak boleh berpisah sama sekali.

“Namun sayangnya, masing-masing boleh bergerak dalam ruang lingkup yang tersendiri dan saling membantu untuk mencapai kemenangan dalam pilihan raya,” katanya lagi.

PRN Melaka diadakan ekoran pembubaran Dewan Undangan Negeri (DUN) pada 4 Oktober lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali.


Kamarulzaman dilantik Datuk Bandar KL

KUALA LUMPUR, 23 Ramadan 1444H, Jumaat – Pengarah Eksekutif (Pengurusan Projek) Dewan Bandaraya Kuala Lumpur (DBKL), Datuk Kamarulzaman Mat Salleh dilantik sebagai Datuk Bandar Kuala Lumpur yang baharu berkuat kuasa 17 April ini.

Ketua Setiausaha Negara, Tan Sri Mohd Zuki Ali berkata, pelantikan itu bagi menggantikan Datuk Seri Mahadi Che Ngah yang bersara pada 31 Mac lepas selaras dengan subseksyen 4(2) Akta Ibu Kota Persekutuan 1960 (Akta 190).

“Saya percaya dengan pengalaman yang dimiliki, beliau mampu memperkukuhkan lagi tadbir urus serta fungsi Pihak Berkuasa Tempatan yang dilaksanakan oleh DBKL agar terus memberi faedah kepada rakyat dan kerajaan,” katanya.

Kamarulzaman, 59, yang berkelulusan Ijazah Sarjana Muda Ukur (Pengurusan Harta Benda) dari Universiti Teknologi Malaysia, mula berkhidmat dengan DBKL pada 1991 dan berpengalaman selama 32 tahun dalam pengurusan bandar raya serta dasar-dasar perancangan Bandaraya Kuala Lumpur.

Mohd Zuki turut merakamkan penghargaan dan terima kasih kepada Mahadi. – Bernama


Petugas pusat anak yatim didakwa 100 tuduhan kes amang seksual

IPOH, 22 Syawal 1442H, Khamis – Seorang kakitangan pusat jagaan anak yatim dihadapkan ke Mahkamah Sesyen di sini hari ini, atas 100 pertuduhan membabitkan 34 kes amang seksual dan menunjukkan kemaluan kepada dua kanak-kanak lelaki sejak November hingga April lepas.

Tertuduh yang berusia 35 itu  bagaimanapun, mengaku tidak bersalah dan minta dibicarakan sebaik pertuduhan terhadapnya dibacakan jurubahasa di hadapan Hakim N. Priscilla Hemamalini.

Pada prosiding hari ini, semua pihak terbabit mengenakan pakaian perlindungan diri (PPE) berikutan lelaki itu yang disahkan positif COVID-19 baru selesai menjalani tempoh kuarantin pada hujung Mei lalu.

Mengikut pertuduhan, lelaki itu didakwa atas 98 pertuduhan melakukan amang seksual dan dua lagi pertuduhan menunjukkan kemaluan kepada dua adik-beradik lelaki berusia 10 dan 13 tahun.

Dia didakwa melakukan kesalahan itu di beberapa lokasi antaranya pangsapuri di Cameron Highlands, Pahang dan pusat jagaan berkenaan di Ipoh antara 1 November 2020 hingga 9 April lepas.

Pertuduhan dikemukakan di bawah Seksyen 14(a) Akta Kesalahan Kesalahan Seksual Terhadap Kanak-Kanak 2017 yang memperuntukkan hukuman penjara hingga 20 tahun dan boleh dikenakan sebatan, jika sabit kesalahan.

Tertuduh turut didakwa di bawah Seksyen 15(a) akta sama yang membawa hukuman penjara tidak melebihi 10 tahun atau denda maksimum RM20,000 atau kedua-duanya, jika sabit kesalahan.

Terdahulu, Timbalan Pendakwa Raya Mohd Waffy Ismail tidak menawarkan jaminan, mengambil kira jumlah pertuduhan yang menunjukkan kesalahan berulang bagi kes sama serta menggambarkan tertuduh mempunyai minat cenderung kepada kanak-kanak atau pedofilia.

Mohd Waffy turut memohon kepada mahkamah supaya satu tarikh sebutan semula ditetapkan dalam tempoh tiga bulan bagi membolehkan tertuduh bebas daripada COVID-19.

Bagaimanapun, peguam Robert S Gnananarajan yang mewakili tertuduh memohon supaya jaminan dibenarkan kepada anak guamnya kerana kes itu bukan kes yang tidak boleh dijamin.

Mahkamah membenarkan tertuduh diikat jamin RM34,000 dengan seorang penjamin bagi semua pertuduhan dan menetapkan 3 September depan bagi sebutan semula kes itu.

Media yang ditempatkan di kamar mahkamah berasingan membuat liputan kes itu menerusi rakaman prosiding yang disuap secara langsung dan kerja-kerja sanitasi dilakukan di sekitar mahkamah selepas proses pendakwaan berakhir. -Bernama


Jalan raya utama, lebuh raya sesak

KUALA LUMPUR, 28 Ramadan 1443H, Sabtu – Aliran trafik di beberapa jalan raya utama dan lebuh raya sesak dan perlahan pagi ini berikutan peningkatan jumlah kenderaan susulan orang ramai yang pulang ke kampung untuk menyambut Aidilfitri terutama pergerakan keluar dari Lembah Klang.

Jurucakap Lembaga Lebuhraya Malaysia (LLM) berkata ke arah utara, kesesakan berlaku dari Hospital Sungai Buloh ke Bukit Beruntung, Bukit Tagar ke Tanjung Malim dan Ipoh Selatan ke Sungai Perak.

Katanya, pergerakan kenderaan juga perlahan dari Lebuhraya Duta-Ulu Kelang (DUKE) di Bandar Dalam dan Jalan Lingkaran Tengah 2 (MRR2) di Taman Melawati ke Plaza Tol Gombak terus ke Lentang.

Selain itu, katanya trafik juga mulai perlahan di bahagian selatan seperti dari Putra Mahkota ke Kawasan Rehat dan Rawat (RnR) Seremban, Port Dickson menuju ke Senawang, dan juga dari Ayer Hitam ke Yong Peng.

Tambahnya, jumlah kenderaan dijangka terus meningkat di lebuh raya utama menuju ke selatan dan utara manakala lebuh raya menghala ke Pantai Timur telah mulai perlahan bermula 2 petang semalam tanpa henti hingga pagi ini.

“Orang ramai dinasihatkan untuk merancang perjalanan dan mematuhi peraturan yang telah ditetapkan serta berhati-hati memandu,” katanya kepada Bernama.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik. – Bernama


Kalimah Allah 2.0: PEMBELA sedia bantu MAIS

BANGI, 15 Ramadan 1442H, Selasa – Pertubuhan-Pertubuhan Pembela Islam (PEMBELA) sedia bekerjasama dengan Majlis Agama Islam Selangor (MAIS) berhubung isu kalimah Allah 2.0.

Gabungan pertubuhan bukan kerajaan (NGO) Islam itu juga sekali lagi menyatakan kesediaan untuk membantu pihak MAIS dalam segala aspek terutamanya pasukan peguam dan kajian dalam isu berkenaan.

Ini kerana MAIS paling banyak dicabar di mahkamah oleh pihak-pihak tertentu, kata PEMBELA.

“Terima kasih MAIS atas kerjasama yang jitu diberikan dalam isu kalimah Allah 2.0 ini.

“Banyak ruang kerjasama yang dibincangkan terutamanya ruang untuk pihak kami membantu MAIS dalam isu-isu akidah dan perundangan sebegini.

“Insya-Allah, kita akan ‘engage’ dari semasa ke semasa dalam isu ini dalam menghadapi strategi dan tindakan terutamanya dalam kes ini,” katanya dalam hantaran di Facebook hari ini.

PEMBELA berkata demikian sebagai respon kepada surat yang dikirim MAIS bertarikh 16 April.

Menerusi surat yang ditujukan kepada Pengerusi PEMBELA, Setiausaha MAIS, Dr Ahmad Shahir Makhtar memaklumkan, pihaknya telah menerima memorandum sokongan berkaitan isu kalimah Allah daripada PEMBELA pada 30 Mac lalu.

Dalam surat itu juga, beliau merakamkan ucapan terima kasih di atas memorandum yang diberikan.

“Kerjasama dan keprihatinan tuan terhadap kebajikan dan kemajuan sosio ekonomi ummah di Selangor amat saya hargai dan didahului dengan ucapan terima kasih,” katanya.

Pada 10 Mac lalu, Mahkamah Tinggi memutuskan penganut agama Kristian di seluruh negara boleh menggunakan kalimah Allah dalam penerbitan agama mereka untuk tujuan pendidikan.

Dalam keputusan itu, tiga perkataan Arab yang lain iaitu Baitullah, Kaabah dan solat turut mendapat kebenaran untuk digunakan.

Kementerian Dalam Negeri dan Kerajaan Malaysia pada 15 Mac lalu mengemukakan rayuan terhadap keputusan berkenaan melalui notis rayuan yang difailkan di Pejabat Pendaftar Mahkamah Tinggi.

Sementara MAIS dilaporkan akan memfailkan permohonan di Mahkamah Rayuan untuk menjadi pihak pencelah dalam kes rayuan berkenaan.


Malaysia kutuk serangan keji terhadap al-Quran di Denmark

PUTRAJAYA, 11 Ramadan 1444H, Ahad – Malaysia mengutuk sekeras-kerasnya serangan keji yang berulang terhadap al-Quran di Denmark dengan insiden terbaru berlaku pada Jumaat.

Menurut Kementerian Luar (Wisma Putra), serangan sama pada 24 Mac menunjukkan jenayah kebencian terhadap kitab suci Islam yang dilakukan pada Ramadan itu ternyata membelakangkan sensitiviti umat Islam di seluruh dunia.

“Kami menggesa kerajaan Denmark supaya tidak mengklasifikasikan jenayah kejam ini sebagai kebebasan bersuara, sebaliknya mengambil tindakan segera terhadap pelaku yang menyebarkan kebencian dan hasutan untuk keganasan,” kata Wisma Putra menerusi Twitter.

Media sejak beberapa bulan kebelakangan ini melaporkan beberapa perbuatan membakar al-Quran atau percubaan untuk melakukannya oleh tokoh atau kumpulan Islamofobia di utara Eropah dan negara-negara Nordik.

Sejak itu perbuatan mencemarkan al-Quran telah mencetuskan kemarahan dan kecaman di seluruh dunia dan menggesa supaya kebenaran untuk melakukan protes ke atas Islamofobia perlu dihentikan. – Bernama


Suhu setinggi 42 darjah celcius, gelombang haba di Palestin berlanjutan

RAMALLAH, 19 Zulkaedah 1442H, Rabu – Gelombang haba yang melanda Palestin sejak beberapa hari lalu berlanjutan sehingga kini, menyebabkan kawasan pergunungan dan daerah lain mengalami cuaca kering dan panas pada waktu siang.

Menurut Jabatan Meteorologi Palestin (PMD), suhu kekal pada purata 5 darjah celcius, di mana keadaan sederhana hingga panas dijangka pada waktu pagi dan malam.

Angin juga bertiup sederhana dan perlahan dari barat ke utara pada waktu malam, manakala gelombang laut pula rendah.

Suhu di Baitulmaqdis dan Bethlehem dijangka mencapai suhu tinggi 33 darjah celcius dan suhu rendah pada 22 darjah celcius, kata jabatan itu.

Sementara di Jericho, Laut Mati dan Lembah Jordan dijangka mencapai suhu tinggi 42 darjah celcius dan suhu rendah 28 darjah celcius.

Di Gaza, suhu tinggi dijangka mencapai 33 darjah celcius dan suhu rendah 24 darjah celcius.

Keadaan cuaca sama dijangka berlaku pada Khamis dan Jumaat tanpa perubahan suhu yang ketara.

Justeru, PMD memberi amaran kepada penduduk Palestin supaya tidak terdedah terlalu lama di bawah matahari terutama pada jam 11 pagi hingga 4 petang. – Agensi


Tiada keperluan mendesak rombak Kabinet: PM

KUALA LUMPUR, 13 Rabiulawal 1445H, Jumaat – Perdana Menteri, Datuk Seri Anwar Ibrahim berkata, kunjungannya ke Istana Negara pada pagi Jumaat adalah aktiviti rutin mingguan pasca mesyuarat Kabinet.

Ditanya sama ada sesi menghadap mingguan beliau bersama Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyentuh mengenai rombakan Kabinet, beliau berkata, ia hanyalah pertemuan mingguannya dengan Seri Paduka Baginda.

“Mungkin saya akan fikirkan kemudian. Tidak ada keperluan mendesak kerana hanya ada satu kekosongan,” kata Perdana Menteri.

Beliau merujuk kepada jawatan Menteri Perdagangan Dalam Negeri dan Kos Sara Hidup, portfolio yang sebelum ini dipegang oleh Allahyarham Datuk Seri Salahuddin Ayub dari Amanah, yang meninggal dunia pada Julai akibat pendarahan otak.

Awal pagi tadi, Anwar dilihat memasuki Istana Negara, memperhebatkan cakap-cakap mengenai rombakan Kabinet.

Anwar dilihat memasuki pintu pagar istana bersama rombongannya pagi tadi.

Perdana Menteri biasanya mengadakan pertemuan dengan Raja pada hari Rabu sebelum mesyuarat Kabinet mingguan dan oleh itu pertemuan pada hari Jumaat diperhatikan dengan teliti.


Kanak-kanak 8 tahun di Pahang bukan alami strok haba

BANGI, 13 Syawal 1444H, Khamis – Jabatan Kesihatan Negeri Pahang memaklumkan berita tular mendakwa seorang kanak-kanak lelaki dari Pulau Tioman, Rompin disyaki mengalami strok haba adalah tidak benar.

Pengarah Kesihatan Negeri, Datuk Indera Dr Nor Azimi Yunus berkata, kanak-kanak berumur 8 tahun itu disahkan mengalami Meningoencephalitis iaitu jangkitan virus pada otak.

Beliau berkata, pesakit kini dalam keadaan stabil dan dimasukkan ke Wad Kanak-Kanak Hospital Tengku Ampuan Afzan (HTAA) untuk rawatan selanjutnya.

“Jabatan Kesihatan Negeri Pahang merujuk kepada kenyataan tular di media sosial berkaitan terdapat satu kes kanak-kanak yang disyaki mengalami strok haba dari daerah Rompin.

“Adalah dimaklumkan bahawa hasil siasatan mendapati pada 3 Mei 2023 jam 11.45 malam, satu kes telah dirujuk dari Klinik Kesihatan Tekek, Pulau Tioman ke HTAA melalui Mercy Flight TUDM dengan diagnosis Meningitis iaitu jangkitan kuman di otak,” katanya dalam kenyataan, hari ini.

Dr Nor Azimi berkata, kanak-kanak terbabit mendapatkan rawatan dengan simptom sawan setelah mengalami demam, muntah dan keletihan selama dua hari sebelumnya.

Katanya, pesakit seterusnya dirawat di Jabatan Kecemasan HTAA dan menjalani siasatan melalui CT Scan, pengambilan darah serta diberikan rawatan selanjutnya.

“Maklumat daripada Jabatan Meteorologi Malaysia, suhu harian bagi negeri Pahang adalah kurang dari 35 darjah Celsius dan masih terkawal.

“Jabatan Kesihatan Negeri Pahang ingin menasihatkan orang ramai agar sentiasa mengambil langkah berjaga-jaga bagi mengelakkan berlaku kesan kesihatan berikutan cuaca panas,” katanya.


Anggota, pegawai JBPM langgar SOP dikenakan tindakan tatatertib

SHAH ALAM, 21 Ramadan 1442H, Isnin  – Anggota dan pegawai Jabatan Bomba dan Penyelamat Malaysia (JBPM) akan dikenakan tindakan tatatertib sekiranya melanggar prosedur operasi standard (SOP) perintah kawalan pergerakan yang sedang dilaksanakan di seluruh negara.

Ketua Pengarah JBPM Datuk Seri Mohammad Hamdan Wahid berkata, sehingga kini, dua pegawai termasuk seorang pegawai kanan yang terbukti melanggar SOP perintah kawalan telah dikenakan tindakan tatatertib.

Beliau berkata, salah seorang daripada mereka ditahan di sekatan jalan raya kerana tidak mempunyai dokumen yang sah di Semenanjung manakala seorang lagi ketika menguruskan perniagaan keluarga lebih masa di Sabah.

“Anggota bomba juga seperti orang biasa yang perlu mengisi borang dengan lengkap disertakan dokumen. Mereka tidak akan dibenarkan rentas negeri kecuali tugas rasmi, kecemasan, kematian dan kecederaan.

“Sekiranya berlaku (pelanggaran SOP) kita tidak teragak-agak untuk mengambil tindakan disiplin ke atas pegawai berkenaan memandangkan keadaan begini (perintah kawalan) sudah begitu lama dan mustahil pada saya pegawai itu tidak memahami serta mengetahui arahan yang telah ditetapkan,” katanya pada pemberita selepas Majlis Anugerah Perkhidmatan Cemerlang (APC) JBPM Selangor 2020 di sini hari ini.

Dalam perkembangan lain, Mohammad Hamdan berkata seramai 8,296 anggota dan pegawainya telah selesai menerima suntikan vaksin COVID-19 di seluruh negara sehingga hari ini.

“Sehingga kini tiada anggota yang menunjukkan kesan yang kritikal daripada suntikan tersebut,” katanya.

Terdahulu, seramai 131 anggota dan pegawai JPBM Selangor serta sembilan anggota bomba bantuan diraikan dalam majlis berkenaan yang turut dihadiri Pengarah JBPM Selangor Norazam Khamis. -Bernama


Kontrak 2 tahun Datuk Bandar KL, Presiden PPj tamat hari ini

BANGI, 12 Safar 1442H, Rabu – Tempoh kontrak Datuk Bandar Kuala Lumpur, Datuk Nor Hisham Ahmad Dahlan dan Presiden Perbadanan Putrajaya (PPj), Datuk Dr Aminuddin Hassim tamat pada hari ini.

Serentak itu, Kementerian Wilayah Persekutuan (KWP) akan menyegerakan pelantikan baharu atau memperbaharui kontrak bagi jawatan berkenaan.

Menterinya, Tan Sri Annuar Musa berkata, keputusan memperbaharui kontrak bagi kedua-dua jawatan itu bagaimanapun akan dibuat mengikut keperluan melalui prosedur tertentu.

“Datuk Bandar Kuala Lumpur dan Presiden Perbadanan Putrajaya masing-masing tamat tempoh lantikan mereka (kontrak) hari ini.

“Mereka telah berkhidmat dengan cemerlang dan pelantikan baharu atau pembaharuan kontrak (jika ada) perlu melalui prosedur tertentu. Ia akan disegerakan,” katanya dalam satu ciapan di akaun Twitter, hari ini.

Terdahulu, Nor Hisham dan Aminuddin kedua-duanya dilantik ke jawatan masing-masing pada Oktober 2018.


Sentimen tak pecah undi mampu kembalikan DAP ke kerusi pembangkang

BANGI, 21 Muharam 1445H, Selasa – Rakyat Selangor mampu menghantar DAP kembali ke kerusi pembangkang sekiranya mereka sepakat tidak pecah undi pada Sabtu ini.

Pengerusi Muafakat Nasional (MN), Tan Sri Annuar Musa berkata, PRN Selangor adalah peluang keemasan bagi orang Melayu dan bukan Melayu berfikiran sederhana untuk melihat satu perubahan politik yang besar berlaku dalam negara.

Menurutnya, kira-kira 33 daripada 56 kerusi Dewan Undangan Negeri (DUN) Selangor mempunyai majoriti pengundi Melayu Bumiputera melebihi 60 peratus, bahkan di negeri itu juga ramai bukan Melayu yang berfikiran sederhana dan tidak suka kepada DAP.

“Untuk membentuk kerajaan negeri Selangor hanya 29 kerusi diperlukan. Inilah masanya,” katanya menerusi hantaran di Facebook beliau semalam.

Beliau yakin perubahan boleh dilakukan sekiranya pengundi Melayu dan bukan Melayu berfikiran sederhana keluar beramai-ramai, umpama semut yang keluar daripada sarangnya secara senyap tapi penuh tekad dengan peratusan keluar semaksimum mungkin.

“Beri keutamaan kepada usaha keluar mengundi. Anggap ia satu tanggungjawab paling penting

“Semua yang mengundi jangan sekali pecah undi sebaliknya ‘consolidate’ setiap undi kepada satu parti sahaja iaitu undilah Perikatan Nasional semua sekali, tanpa mengira apa keahlian parti kita. Undi tetap rahsia.

“Bila ini kita lakukan, insya-Allah kita berjaya menghantar DAP kembali ke kerusi pembangkang di DUN Selangor dan selamatkan Selangor dari turut diperintah DAP setelah mereka sudah pun menjadi kerajaan di Pusat angkara individu tertentu yang mementingkan dirinya,” katanya.

Katanya lagi, ia sekali gus menghantar isyarat yang jelas bahawa rakyat tetap bersatu padu, tidak boleh ‘divide and rule’ demi mempertahankan hak dan maruah di tanah air khususnya di Selangor.

“Malah inilah yang perlu kita lakukan bersama di semua negeri, insya-Allah,” katanya.


Polis rampas 18.5 juta rokok seludup bernilai RM13.9 juta

KEPALA BATAS, 13 Zulkaedah 1442H, Khamis – Polis menahan lima lelaki termasuk warga emas disyaki ahli sindiket penyeludupan rokok putih dan merampas 18.5 juta rokok putih bernilai RM13.87 juta termasuk cukai di sebuah gudang dan stor di Tasek Gelugor di sini semalam.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Zainal Abidin Kasim berkata, bertindak hasil maklumat dan risikan sejak empat bulan lepas, pasukan Bahagian Siasatan dan Risikan KDNKA menyerbu gudang dan stor di Kampung Selamat Tasik Gelugor pada 5 pagi dan menahan suspek berusia 36 hingga 63 tahun.

“Dalam serbuan itu polis turut merampas empat buah lori dan dua buah kereta bernilai RM300,000 yang dipercayai digunakan untuk sindiket tersebut menjalankan kegiatan penghantaran rokok seludup berkenaan dan kami turut merampas wang tunai sebanyak RM2,200 daripada lima lelaki itu,” katanya pada sidang akhbar di sini hari ini.

Beliau berkata, siasatan awal mendapati sindiket itu menjadikan gudang dan stor berkenaan sebagai tempat menyimpan serta transit semua rokok tersebut sebelum diedarkan kepada rangkaian mereka di kawasan utara, pantai timur serta Kuala Lumpur dan Selangor.

Katanya, sindiket itu dipercayai telah lama beroperasi dan pernah ditahan sebelum ini namun masih meneruskan kegiatan penyeludupan rokok kerana mempunyai rangkaian pengedaran serta mampu mengaut keuntungan ratusan ribu ringgit setiap bulan.

Menurut Zainal Abidin, siasatan juga mendapati sindiket itu membawa masuk rokok berkenaan yang diseludup masuk dari negara jiran menggunakan jalan laut dan pemindahan rokok dibuat di tengah laut bagi mengelakkan kegiatan mereka dikesan.

“Mereka kemudiannya menyimpan di gudang serta stor milik sebuah syarikat berdaftar malah empat lori yang dirampas berkenaan mempunyai surat kebenaran daripada Kementerian Perdagangan Antarabangsa dan Industri (MITI).

“Pemeriksaan awal mendapati surat kebenaran MITI itu sah kerana mereka menggunakan sebuah syarikat peruncitan untuk menjalankan penghantaran kononnya barangan runcit namun sebenarnya lori termasuk lori membawa makanan sejuk beku itu membawa rokok-rokok seludup tersebut.

“Di SJR, kita hanya buat pemeriksaan rawak terhadap lori perdagangan, tambahan pula jika ada surat MITI. Bagaimanapun, jika kita memperolehi maklumat khusus mengenai sesebuah kenderaaan (perdagangan) itu, baru kita akan buat pemeriksaan keseluruhan. Lori perdagangan perlu diberi laluan kerana mereka ini menghantar makanan,” katanya.

Sementara itu, Zainal Abidin berkata, polis kini sedang mengesan dalang utama sindiket berkenaan yang dipercayai mempunyai rangkaian penyeludupan rokok di luar negara malah siasatan mendapati mereka dalam perancangan untuk mengembangkan jualan ke kawasan Selatan tanah air.

“Kami percaya sindiket itu bukanlah baru beroperasi kerana mereka mempunyai rangkaian pengedaran dan penyeludupan yang besar, polis tidak menolak kemungkinan ia beroperasi di sebalik beberapa buah syarikat berdaftar bagi mengelak dikesan pihak berkuasa,” katanya.

Beliau berkata, lima lelaki itu direman empat hari bermula hari ini bagi membantu siasatan dan kes tersebut disiasat menurut Seksyen 135(1) (b) Akta Kastam 1967. -Bernama


Ekuiti Bumiputera takkan capai 30 peratus selagi orang politik ‘cium tangan’ taikun

Oleh Ainul Illia Meor Suzurudin

BANGI, 18 Jamadilakhir 1443H, Jumaat – Seluruh sistem politik di negara ini perlu dilihat dan dinilai semula kerana hari ini ia sudah sampai ke peringkat jijik.

Salah satu punca utama sistem politik negara memburuk adalah kerana ‘wujudnya tangan yang memberi dan juga menerima’.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, keadaan itu membuatkan beliau berpandangan bahawa negara ini lebih sesuai digelar negara plutokrasi.

“Apa maksudnya? Maknanya orang yang memerintah negara ini adalah saudagar-saudagar kaya. Mereka inilah yang membuatkan polisi berubah-ubah.

“Orang politik terpaksa mengikut mereka. Inilah masalahnya. Kerana orang politik ini didanai oleh taikun dan saudagar ini.

“Jika nak berkuasa sudah tentu perlukan dana. Nak melobi,” demikian dakwa Aminuddin dalam program Dimensi yang disiarkan TV Pertiwi, malam tadi.

Mengulas lanjut, beliau mendakwa, dek kerana itu, naik turunnya pencapaian ekonomi Bumiputera juga berlaku disebabkan oleh polisi yang ditentukan oleh taikun.

“Sehingga hari ini, walaupun lebih 60 tahun merdeka. Pencapaian ekuiti Bumiputera hanya sembilan peratus sahaja. Walaupun dilapor sebanyak 16 peratus. Nak capai 30 peratus pun tak boleh nak capai. Adakah sebab oleh polisi? Ia disebabkan oleh implementasi polisi ini,” katanya.

Beliau mendakwa, apabila sistem politik ini membenarkan perebutan kuasa yang begitu luar biasa hebatnya, maka di situ bermulanya berlaku pendanaan.

“… beli-membeli undi menyebabkan mereka kehilangan kewarasan fikiran, terpaksa tunduk cium tangan kepada saudagar kaya ini.

“Kalau begitulah keadaannya macam mana kita nak capai ekuiti Bumiputera sebanyak 30 peratus. Takkan sampai,” dakwanya.

Bahkan, jelasnya, jika ditelusuri kajian yang dibuat oleh Majlis Tindakan Ekonomi Melayu (MTEM), didapati pendapatan antara kaum Melayu dan bukan Melayu semakin melebar.

“Malah 50 tahun daripada sekarang ini orang Melayu dijangka akan menjadi papa kedana, miskin. Malah sehingga hari ini 80 peratus penduduk bandar Melayu berada di bawah paras kemisikinan tegar.

“Sedangkan pemerintah orang Melayu, pemimpin orang Melayu, menteri orang Melayu, ketua setiausaha negara orang Melayu. Semua Melayu. Tetapi berlakunya begitu,” katanya.

Bukan sahaja daripada sudut politik dan ekonomi, beliau mendakwa, kesan tunduk kepada ‘saudagar kaya’ ini turut menjejaskan isu pendidikan dan perpaduan seperti akibat kewujudan sekolah vernakular dan Sijil Peperiksaan Bersepadu (UEC).

“Sepatutnya ini bukan jadi punca kepada berlakunya perpecahan kaum. Tetapi kerajaan benarkan juga, walhal jelas UEC ini membawa pelajaran berkiblatkan negara lain.

“Mengajar bahasa lain yang bukan bahasa kebangsaan. Tetapi kerajaan lulus juga. Kerajaan kononnya tubuhkan jawatankuasa untuk dapatkan maklum balas. Tetapi yang menganggotainya adalah orang pro kepadanya.

“Sampai bila kita nak macam ini? Dah 60 tahun kita bercakap pasal perpaduan lagi. Patutnya 60 tahun kita dah ke hadapan. Orang hari ini dah nak buat kapal terbang untuk melancong ke bulan, bersiar-siar di angkasa. Kita masih bercakap tentang perpaduan,” katanya.

Justeru, tegasnya, apa yang perlu diubah adalah sistem politik itu sendiri dan sistem pentadbiran.

“Kita kena lihat secara keseluruhan. Bukan setakat hukuman sahaja. Kita perlu betulkan balik sistem pentadbiran kita, sistem politik, sistem ekonomi. Perlu satu perubahan yang radikal. Bukan perubahan yang sikit-sikit,” katanya.

Pautan Dimensi:


PICK: Jumlah pemberian vaksin COVID-19 sudah cecah 23 juta dos

KUALA LUMPUR, 27 Zulhijjah 1442H, Jumaat – Sebanyak 23,161,255 dos vaksin COVID-19 telah diberikan menerusi Program Imunisasi COVID-19 Kebangsaan (PICK) setakat semalam.

Menteri Kesihatan Datuk Seri Dr Adham Baba menerusi perkongsian infografik di Twitternya memaklumkan daripada jumlah itu, seramai 15,162,424 orang menerima suntikan dos pertama manakala 7,998,831 orang menerima dos kedua.

“Mengikut peratusan, 46.4 peratus daripada populasi negara telah mendapat dos pertama, manakala 24.5 peratus sudah melengkapkan suntikan vaksin COVID-19 mereka,” katanya.

Sementara itu, vaksinasi harian mencatatkan sebanyak 514,674 dos diberikan semalam dengan 220,839 adalah pemberian dos pertama manakala 293,835 lagi adalah dos kedua. – Bernama


Lubnan, Jordan tandatangani perjanjian bekalan elektrik

BEIRUT, 24 Jamadilakhir 1443H, Khamis – Lubnan dan Jordan menandatangani perjanjian untuk menyalurkan bekalan elektrik melalui Syria, dalam usaha baharu membantu masalah kekurangan bekalan elektrik yang teruk di Lubnan.

Dalam sidang akhbar bersama dengan rakan sejawatannya dari Jordan dan Syria, Menteri Tenaga Lubnan, Walid Fayad berkata, perjanjian itu menetapkan bahawa ‘250 megawatt elektrik akan dibekalkan ke Lubnan, dengan kerjasama Jordan dan dengan sokongan Syria’.

Sementara itu, Menteri Tenaga Jordan, Saleh Al-Kharabsheh berkata, perjanjian itu amat penting kerana Lubnan sangat memerlukannya, manakala Menteri Tenaga Syria, Ghassan Al-Zamel, mengumumkan kerajaannya telah menyelesaikan hal berkaitan rangkaian elektrik dari Jordan ke Lubnan.

Kata Ghassan Al-Zamel, Syria akan menyediakan semua kemudahan untuk mencapai perjanjian.

Perjanjian ini ditandatangani, semalam bagi memeterai usaha yang dibuat sejak Oktober tahun lalu, apabila ketiga-tiga negara telah memuktamadkan perjanjian.

Sejak letupan Beirut pada 2020 dan kegagalan politik berulang kali dalam kepimpinan Lubnan, negara itu mengalami kelompongan kerajaan yang berdaya maju, mata wang yang merudum dan kekurangan bahan api serta elektrik yang serius sepanjang tahun lalu.

Akibatnya, pemadaman elektrik telah menjadi isu berterusan di seluruh negara. – Agensi


Kapasiti katil Hospital Melaka di tahap kritikal

MELAKA, 28 Zulkaedah 1442H, Jumaat – Sebuah Hospital Medan Angkatan Tentera Malaysia (ATM) akan didirikan di Hospital Jasin tidak lama lagi untuk mengurangkan kesesakan di Hospital Melaka.

Mengikut data sehingga kelmarin, kapasiti katil di Hospital Melaka berada pada paras kritikal iaitu mencecah 91 peratus, menyebabkan dua buah hospital daerah kini terpaksa menerima dan merawat pesakit COVID-19 bermula awal minggu ini.

“Hampir semua ruang di Hospital Melaka telah digunakan untuk rawatan, termasuk semua zon di Jabatan Kecemasan, bilik mesyuarat, stor, sementara khemah telah dipasang di tempat parkir ambulans untuk menampung pesakit COVID-19.

“Kami sekarang telah memutuskan untuk menjadikan hospital Jasin dan Alor Gajah menjadi pusat rawatan COVID-19 dengan segera,” kata Pengerusi Jawatankuasa Kesihatan dan Anti Dadah negeri, Datuk Rahmad Mariman.

Beliau berkata, Hospital Melaka mempunyai 444 tempat tidur yang dikhususkan untuk kes COVID-19 dan sebanyak 400 telah dipenuhi pesakit positif.

Sementara itu, katil di Jabatan Kecemasan Hospital Melaka juga turut menempatkan pesakit COVID-19 termasuk di zon hijau, kuning dan merah.

Katanya, katil bagi merawat pesakit COVID-19 di jabatan itu turut ditingkatkan kepada 60 katil, berbanding hanya 10 sebelum ini.

“Kita merancang untuk menjadikan laluan dan zon hijau ditutup dan pesakit tidak kritikal boleh mendapat rawatan di Klinik Kesihatan (KK) Peringgit yang akan dibuka untuk 24 jam.

“Anggaran KK itu mampu menampung seramai 150 pesakit zon hijau dari Hospital Melaka,” katanya.

Dalam pada itu, beliau memaklumkan bahawa kerajaan negeri turut bercadang untuk menambah katil penjagaan kritikal dan peralatan di Hospital Melaka bagi menampung keperluan unit rawatan rapi (ICU).

Katanya, negeri ini masih jauh untuk mencapai kriteria ke Fasa 2 Pelan Pemulihan Negara (PPN) memandangkan purata penggunaan katil mencecah 155 peratus.


Cuaca panas: Patuhi arahan pemakaian baju sukan di sekolah

KOTA KINABALU, 16 Syawal 1444H, Ahad – Pemakaian baju sukan bertujuan memberi kemudahan dan keselesaan kepada murid, guru dan kakitangan pelaksana sekolah bagi menghadapi fenomena cuaca panas yang melanda kini, kata Menteri Sains, Teknologi dan Inovasi Sabah, Datuk Dr Mohd Ariffin Mohd Arif.

Justeru, beliau meminta pihak pentadbir, pengetua dan guru besar sekolah agar melaksanakannya dengan baik, termasuk memastikan baju sukan yang dipakai oleh murid-murid adalah sopan dan tidak perlu menetapkan warna pakaian selain mematuhi peraturan ditetapkan.

“Kebenaran khas (pemakaian baju sukan) yang diberikan oleh Kementerian Pendidikan (KPM) ini mengambil kira keadaan semasa bagi mengelakkan sebarang komplikasi kesihatan.

“Saya yakin pengetua dan guru besar dapat mengurus penyuraian murid semasa balik bagi mengelak suasana yang kritikal di waktu tengah hari,” katanya menerusi kenyataan hari ini.

Ariffin turut bersetuju dengan keputusan Kementerian Pendidikan menangguhkan semua aktiviti luar bilik darjah, termasuklah merentas desa, kawad, sukan dan permainan, perkhemahan serta aktiviti pengajaran memandangkan cuaca yang tidak menentu.

Baru-baru ini, KPM memberi kebenaran khas kepada murid, guru dan anggota kumpulan pelaksana di semua institusi pendidikan di bawah KPM untuk memakai pakaian atau baju sukan yang sopan semasa cuaca panas bagi mengelakkan sebarang komplikasi kepada kesihatan.- Bernama


PRU15: Warisan bertanding di semua kerusi Parlimen di Sabah

BANGI, 15 Rabiulawal 1444H, Rabu – Warisan mengesahkan parti itu akan bertanding di kesemua 25 kerusi Parlimen di Sabah dan satu kerusi di Labuan pada Piliran Raya Umum ke-15 (PRU15).

Presidennya, Datuk Seri Mohd Shafie Afdal berkata, pihaknya telah mengenal pasti calon-calon yang akan bertanding dan senarainya bakal diumumkan pada masa terdekat.

“Kemungkinan besar kita akan bertanding semua kerusi Parlimen di Sabah sekiranya tiada halangan.

“Kita juga turut kenal pasti beberapa negeri di semenanjung yang akan ditanding termasuk Pulau Pinang, Perlis, Kedah, Selangor, Johor dan Perak,” katanya seperti dilapor portal tempatan, hari ini.

Mengulas lanjut, Mohd Shafie berkata, parti itu membuat penampilan dengan mengetengahkan muka-muka baharu sebagai calon namun tetap mengekalkan beberapa pemimpin lama.

“Apa yang penting calon yang bertanding boleh menang, tidak semestinya ketua bahagian yang akan bertanding.

“Sekiranya tidak dicalonkan, janganlah boikot dan kecewa,” katanya.

Warisan sebelum ini menyatakan hasrat untuk bekerjasama dengan Parti Bersatu Sabah (PBS) tetapi mengambil keputusan untuk kekal bersama Gabungan Rakyat Sabah (GRS).

Malah, Warisan juga memutuskan hubungan dengan Pakatan Harapan (PH) sekali gus menjadikan parti itu akan bergerak solo pada PRU15.


191 laman web antinegara di Bangladesh diarah tutup

DHAKA, 10 Rejab 1444H, Rabu – Bangladesh menutup 191 laman web yang menerbitkan berita berunsur antinegara, satu tindakan yang mencetuskan kebimbangan mengenai kebebasan media di negara Asia Selatan tersebut.

Menteri Komunikasi, Hasan Mahmud berkata, kerajaan telah mengarahkan pengawal selia komunikasi supaya menutup semua laman web yang dipercayai laporannya dihasilkan oleh agensi perisikan.

Tidak menamakan laman-laman web itu, namun Hasan mendakwa ia menjalankan aktiviti menyebarkan kekeliruan di kalangan masyarakat dalam negara.

Sebelum ini, menerusi Akta Keselamatan Digital Bangladesh ratusan penduduk ditahan sejak 2018 sehingga menimbulkan kebimbangan masyarakat.

Sementara itu, Pengarah Badan Pemerhati Media ARTICLE 19 South Asia, Faruq Faisel berkata, kerajaan tidak sepatutnya mengawal aliran Internet di negara tersebut.

“Langkah menyekat laman berita akan menghalang kebebasan bersuara di negara ini.

“Tindakan berkenaan juga akan membuka jalan penyebaran maklumat salah dan tidak sahih,” katanya.

Jurucakap Setiausaha Agung Pertubuhan Bangsa-Bangsa Bersatu (PBB) juga senada sambil menegaskan kebebasan bersuara perlu dilindungi.

“Wartawan mempunyai hak untuk dapat mengendalikan laman berita mereka secara bebas dan terbuka, kami juga mahu melihat pergerakan positif ke arah itu”, katanya dalam taklimat di New York.

Indeks Wartawan Tanpa Sempadan dan Kebebasan Media Dunia 2022 meletakkan Bangladesh di kedudukan ke-162, lebih teruk daripada Rusia (155) dan Afghanistan (156).

Malah, Bangladesh sebelum ini beberapa kali telah menutup puluhan laman web terutama pada Disember 2018 menjelang pilihan raya negara. – Agensi


Isu kekurangan bekalan ubat: KKM ambil langkah penyelesaian sementara

KUALA LUMPUR, 13 Zulkaedah 1443H, Isnin – Kementerian Kesihatan (KKM) mengambil beberapa langkah penyelesaian sementara bagi mengatasi isu kekurangan bekalan ubat-ubatan di klinik dan hospital swasta serta farmasi komuniti dalam negara.

Menteri Kesihatan, Khairy Jamaluddin dalam kenyataan hari ini berkata, fasiliti kesihatan swasta boleh memohon pinjaman bekalan ubat-ubatan daripada fasiliti kesihatan swasta yang lain atau fasiliti kesihatan kerajaan yang terdekat.

“Fasiliti kesihatan kerajaan boleh menimbang untuk meminjamkan bekalan ubat-ubatan bagi kegunaan ketika kecemasan, krisis dan bencana dengan memastikan terlebih dahulu ketersediaan serta baki stok ubat-ubatan mencukupi untuk kegunaan aktiviti harian fasiliti kesihatan kerajaan tersebut,” katanya.

Khairy berkata, sekiranya perlu, pesakit boleh dirujuk ke fasiliti kesihatan kerajaan terdekat untuk meneruskan rawatan, namun pesakit berkenaan mungkin memerlukan perubahan regimen ubat-ubatan berdasarkan ketersediaan di fasiliti kerajaan yang dirujuk.

Menurut Khairy, pesakit juga boleh membeli ubat-ubatan berkenaan daripada farmasi komuniti dengan preskripsi daripada klinik atau hospital swasta terbabit.

“KKM berharap langkah-langkah ini dapat memberi penyelesaian sementara terhadap isu kekurangan bekalan ubat-ubatan ke fasiliti kesihatan swasta agar kesinambungan perkhidmatan kesihatan yang berkualiti kepada rakyat dapat diteruskan,” katanya.

Khairy berkata, pada masa sama, pihak KKM juga telah memulakan perkongsian maklumat senarai ubat-ubatan yang mengalami gangguan dan cadangan produk alternatif bagi ubat-ubatan tersebut dengan pihak pengamal perubatan swasta, hospital swasta dan farmasi komuniti.

“Senarai ini akan dikemaskini dari semasa ke semasa. Langkah ini dilakukan untuk mengurangkan impak kepada situasi semasa dan penggunaan secara optimum ubat-ubatan generik lain sebagai alternatif, yang masih mempunyai bekalan di pasaran.

“Penyelesaian jangka panjang sedang diusahakan KKM dalam menangani isu ini dan pemantauan berterusan dibuat untuk memastikan ketersediaan ubat-ubatan di seluruh Malaysia,” katanya.


KKM batal pendaftaran ubat ada ‘pholcodine’

BANGI, 1 Ramadan 1444H, Khamis – Pihak Berkuasa Kawalan Dadah (PBKD), Kementerian Kesihatan (KKM) bersetuju untuk membatalkan pendaftaran dan mengeluarkan arahan panggil balik ke atas semua produk berdaftar yang mengandungi ‘pholcodine’.

Pembatalan itu berikutan terdapatnya risiko keselamatan yang dikesan iaitu reaksi alahan teruk dan boleh mengancam nyawa (anafilaksis)dengan penggunaan ubat pengendur otot (NMBAs) ketika proses pembiusan umum, terutama kepada mereka yang pernah mengambil ubat mengandungi ‘pholcodine’ dalam tempoh 12 bulan lalu.

Ketua Pengarah Kesihatan, Tan Sri Dr Noor Hisham Abdullah berkata, mereka yang mengambil ubat mengandungi ‘pholcodine’ – kebiasaannya ubat batuk – dalam tempoh itu, berisiko tinggi untuk mengalami anafilaksis sekiranya diberikan NMBAs ketika proses pembiusan penuh, misalnya sewaktu menjalani pembedahan.

Beliau berkata, pholcodine adalah sejenis ubat bagi mengawal dan menghentikan batuk jenis kering di dalam kalangan dewasa serta kanak-kanak.

“Di Malaysia, pholcodine diklasifikasikan sebagai ubat terkawal Kumpulan C dan boleh diperolehi tanpa preskripsi.

“Terdapat sejumlah 14 produk mengandungi pholcodine yang berdaftar dengan PBKD dalam bentuk tunggal dan kombinasi dengan ubat lain seperti dalam lampiran 1,” katanya dalam kenyataan, hari ini.

Dr Noor Hisham berkata, setakat ini, Pusat Pemonitoran Kesan Advers Ubat Kebangsaan, Bahagian Regulatori Farmasi Negara (NPRA) menerima sejumlah 12 laporan dengan 17 kesan advers susulan penggunaan pholcodine.

Bagaimanapun, tiada laporan anafilaksis diterima, katanya.

“Susulan pembatalan pendaftaran produk mengandungi pholcodine, semua syarikat Pemegang Pendaftaran Produk bertanggungjawab untuk memaklumkan kepada farmasi komuniti dan klinik-klinik yang telah dibekalkan dengan produk tersebut untuk berhenti menjual dan memastikan produk dikuarantin sebelum dipulangkan semula kepada pembekal.

“Anggota kesihatan juga diingatkan untuk berhenti memperskripsi, mendispens, menjual atau mengedar semua produk mengandungi pholcodine dengan serta-merta,” katanya.

Beliau berkata, pesakit yang mengalami batuk jenis ‘nonproductive’ hendaklah diberikan ubat alternatif dan mengarahkan semua baki stok produk yang mengandungi pholcodine dikuarantin serta dipulangkan semula kepada pembekal.

“Orang awam yang sedang mengambil ubat batuk dan selesema diingatkan untuk menyemak label atau sisip bungkusan produk, sama ada terdapat bahan aktif pholcodine.

“Jika didapati ubatan tersebut mengandungi bahan aktif pholcodine, hentikan pengambilan dan rujuk anggota kesihatan bagi mendapatkan rawatan alternatif.

“Bagi mereka yang perlu menjalani pembedahan dan memerlukan bius sepenuhnya, maklumkan kepada anggota kesihatan sekiranya anda pernah mengambil ubat yang mengandungi pholcodine terutamanya dalam tempoh 12 bulan lalu,” katanya.


RCI langkah terbaik selesai persepsi negatif terhadap TH

KUALA LUMPUR, 6 Zulhijjah 1442H, Jumaat – Penubuhan Suruhanjaya Siasatan Diraja (RCI) bagi menyiasat isu-isu berbangkit mengenai Lembaga Tabung Haji (TH) adalah langkah terbaik bagi menyelesaikan segala tuduhan dan persepsi negatif terhadap TH.

Bekas Menteri di Jabatan Perdana Menteri Datuk Seri Jamil Khir Baharom bersetuju dengan penubuhan RCI di bawah Akta Suruhanjaya Siasatan 1950 (Akta 119) itu.

“Sebagaimana sedia maklum, RCI ialah pendekatan penyelesaian tuduhan negatif terhadap TH. Maka sewajarnya kita terbuka dan memberikan kerjasama sebaiknya,” katanya kepada Bernama hari ini.

Senada dengan Jamil Khir, bekas Menteri di Jabatan Perdana Menteri Datuk Seri Dr Mujahid Yusof Rawa pula memaklumkan beliau sejak awal lagi menyokong penubuhan RCI namun anggotanya perlu terdiri daripada pakar berkelayakan.

“Sekali lagi saya ingin menegaskan bahawa RCI TH perlu telus dan profesional tanpa agenda politik,” katanya yang dihubungi melalui aplikasi WhatsApp.

Selain itu, bekas Timbalan Menteri di Jabatan Perdana Menteri Datuk Dr Asyraf Wajdi Dusuki berpandangan terdapat beberapa perubahan skop yang boleh ditambah baik dan dipinda bagi memastikan matlamat RCI tercapai.

“Paling utama adalah, skop siasatan RCI perlu mengambil kira Pelan Pemulihan Tabung Haji yang telah dimulakan pada zaman (kerajaan ) Pakatan Harapan,” katanya dalam kenyataan yang dimuat naik melalui Faceboook.

Pada 14 Julai lepas, Timbalan Perdana Menteri Datuk Seri Ismail Sabri Yaakob mengumumkan kerajaan akan menubuhkan RCI bagi menyiasat isu-isu berbangkit mengenai TH.

Beliau berkata perkara itu dipersetujui mesyuarat Jemaah Menteri pada hari berkenaan susulan isu-isu berbangkit yang timbul hasil pengauditan perunding-perunding seperti PricewaterhouseCoopers, Ernst & Young dan Roland Berger dari 2014 hingga 2020.

Ismail Sabri dipetik sebagai berkata penubuhan RCI juga adalah bagi memastikan satu siasatan dalaman yang telus dan amanah dapat dilaksanakan demi memastikan TH telah menjalankan mandat dengan profesional dalam menguruskan wang deposit umat Islam. – Bernama


COVID-19: Korea Selatan perketat sekatan untuk pelancong China

SEOUL, 6 Jamadilakhir 1444H, Jumaat – Korea Selatan mengambil langkah mengehadkan kemasukan pelancong dari China dengan mengenakan sekatan visa dan keperluan ujian saringan COVID-19.

Selain itu, Seoul turut mengehadkan penerbangan dari China ketika Beijing sedang bergelut dengan lonjakan kes jangkitan COVID-19.

Keputusan itu dibuat selepas bebeapa negara termasuk Itali, Jepun, India dan Amerika Syarikat (AS) mengumumkan langkah sama, sebagai usaha mengelak daripada mengimport varian baharu dari China.

“Sehingga Februari tahun depan, mereka yang masuk (Korea Selatan) dari China dikehendaki menjalani ujian COVID-19 sebelum dan selepas ketibaan mereka,” kata Perdana Menteri Korea Selatan, Han Duck-soo pada Jumaat.

Pengembara dari China mesti memberikan ujian PCR negatif yang diambil dalam masa 48 jam sebelum menaiki pesawat ke Korea Selatan atau ujian antigen negatif dalam 24 jam sebelum berlepas.

Han berkata, mereka juga dikehendaki menjalani ujian PCR pada hari pertama ketibaan.

“Seoul tidak dapat mengukuhkan beberapa langkah antiwabak untuk mencegah penyebaran virus di negara berikutan keadaan COVID-19 yang semakin teruk di China,” kata Han.

Setakat ini, banyak negara telah mengenakan sekatan ke atas pelawat China selepas Beijing menamatkan kuarantin mandatori sehingga mendorong ramai rakyatnya merancang perjalanan ke luar. – Agensi


Pengawal peribadi dibelasah kerana berpuasa

BANGI, 2 Ramadan 1442H, Rabu – Seorang pengawal peribadi bersama rakannya dibelas dan diacukan pistol selepas enggan menuruti arahan majikan untuk tidak berpuasa, semalam.

Mangsa yang dilaporkan berusia 43 tahun bersama rakannya dibelasah dengan menggunakan rotan oleh majikannya di rumah di Batu Nilam, Klang.

Ketua Polis Daerah Dang Wangi, Asisten Komisioner Mohamad Zainal Abdullah berkata, sebelum itu mangsa berusia 26 tahun bersama majikannya seorang lelaki berusia 43 tahun berada di kondominium di Jalan Pinang, di sini pada 10 malam.

Menurutnya, suspek kemudian memarahi mangsa yang memaklumkan dia berpuasa sebelum menamparnya.

“Sebaik tiba di rumah suspek di Batu Nilam, Klang, mangsa dibelasah dengan rotan selain diacukan pistol oleh suspek.

“Kejadian itu menyebabkan mangsa mengalami pendarahan beku dan lebam pada badan sebelum mendapatkan rawatan di Hospital Tengku Ampuan Rahimah (HTAR), Klang,” katanya seperti dilapor Harian Metro, hari ini.

Mohamad Zainal berkata, kedua-dua mangsa sudah bekerja dengan suspek sebagai pengawal peribadi sejak tiga dan tujuh tahun lalu.

Beliau berkata, suspek akan memarahi mangsa jika mengetahui pekerjanya itu berpuasa dan memaksa agar tidak meneruskannya.

“Polis kini sedang mengesan suspek untuk siasatan lanjut mengikut Seksyen 323 dan 506 Kanun Keseksaan,” katanya.


Berbeza dengan Kelantan, PAS mungkin sukar pertahan Kedah dan Terengganu

BANGI, 25 Zulkaedah 1443H, Sabtu – PAS mungkin sukar mengekalkan kedudukannya di Kedah dan Terengganu pada Pilihan Raya Umum ke-15 (PRU15) sekiranya tidak merancang strategi jitu atau berjuang sendirian tanpa bersama platform Perikatan Nasional (PN) atau Muafakat Nasional (MN).

Justeru, selain menetapkan pendirian menguntungkan parti, PAS Pusat perlu menyerahkan autonomi khususnya dalam pembuatan keputusan kerjasama politik dan agihan kerusi kepada badan perhubungan negeri, kata Dr Mohammad Tawfik Yaakub.

Pensyarah Kanan, Jabatan Pengajian Pentadbiran dan Politik, Universiti Malaya (UM) itu menjelaskan, ini kerana hanya kepimpinan tempatan dapat mencerap peluang kejayaan dasar di peringkat akar umbi.

“PAS mempunyai budaya politik jauh berbeza daripada parti politik lain apabila pemimpin semakin berusia dan bertaraf tok guru dan ulama sangat dihormati dalam perjuangan parti serta sebahagian besar rakyat Kelantan.

“Bagaimanapun, PAS Kedah dan Terengganu tidak mempunyai satu model politik tempatan kukuh untuk menjadi asas perjuangannya dalam PRU15 akan datang,” katanya menulis di Berita Harian.

Memberi contoh situasi politik di Kedah, beliau berkata, kerajaan negeri tidak dibentuk menerusi mandat PRU, tetapi PAS mendapat ‘rezeki terpijak’ selepas tercetusnya masalah dalaman PH dan dua wakil rakyat PKR menarik sokongan terhadap Datuk Seri Mukhriz Mahathir selaku Menteri Besar ketika itu.

“Persoalannya, adakah PAS Kedah mampu menerajui kerajaan selepas PRU15 nanti. Besar kemungkinan PAS tidak mampu menerajui semula kerajaan Kedah selepas PRU15 kerana tiada tawaran lumayan dan model politik luar biasa mampu diketengahkan seperti di Kelantan,” katanya.

Pada masa sama katanya, UMNO dan BN juga komited mahu merampas kembali Kedah yang diterajui pemimpin PAS.

“Keadaan sama juga mungkin berlaku di Terengganu kerana pengundi di negeri itu lebih pragmatik dalam pilihan raya, tidak takut menukar parti menerajui kerajaan negeri.

“Ia dapat dilihat sejak 1998 hingga kini, kerajaan negeri pimpinan PAS dan UMNO-BN bersilih ganti mentadbir negeri itu dan keadaan ini tidak membimbangkan rakyat Terengganu yang biasa dengan perubahan politik,” katanya.


Pelampau feminis umpama letak racun dalam ubat

BANGI, 17 Zulkaedah 1441H, Khamis – Walaupun tidak semua yang diperjuangkan pelampau feminis salah, namun golongan berkenaan kerap mencampuradukkan kebenaran dan kebatilan.

Tindakan mereka itu menyebabkan orang awam sukar membezakan yang mana baik dan buruk hingga menganggap apa yang diperjuangkan feminis sebagai benar, kata Presiden Multiracial Reverted Muslim (MRM), Presiden Wong Wai Hung.

“Umpama letak racun dalam ubat. Kita ingat minum ubat untuk sembuh tetapi tambah penyakit kerana ubat telah dicampur dengan racun. Itulah pelampau feminis,” katanya dalam satu kenyataan, hari ini.

Mengulas lanjut, Firdaus berkata, golongan ini selalu  menggunakan cogan kata atau slogan yang menarik sehingga orang ramai mudah berminat dengan apa yang mereka bawa.

“Slogan mereka cantik ‘menarik da boom’ sehingga ramai tertarik. Perjuangkan hak wanita, keadilan untuk wanita dan sebagainya.

“Tetapi mereka tidak sedar Islam terlebih awal mengajar martabat wanita dan kerana itu juga, daripada lima orang yang memeluk Islam di United Kingdom, empat daripadanya adalah wanita,” tegasnya.

Pada masa sama, Firdaus mempersoalkan sama ada pelampau feminis mahu membogelkan wanita dan merendahkan semua martabat wanita setelah dimuliakan oleh Allah SWT.

“Hanya kerana mereka sendiri mempunyai pengalaman buruk dengan lelaki atau mengendalikan kes lelaki yang teruk, maka dipukul rata semuanya teruk sebagaimana ada juga kes perempuan yang teruk tidaklah menjadikan semua perempuan teruk,” katanya.

Justeru, bagi mengelakkan sebarang salah faham berkenaan perjuangan martabat wanita yang sebenar, Firdaus berjanji akan meneruskan ‘pelondehan’ agenda pelampau feminis dan jarum halus walaupun menerima sedikit tentangan dari muslim sendiri.

“Jangan beremosi, baca dengan tenang dan rasional serta objektif. Semoga Allah kurniakan hidayah buat kita semua,” katanya.


UMNO takkan mampu dominasi PAS di Kelantan, Terengganu dan Kedah

Oleh Zuhayati Yazid

BANGI, 6 Muharam 1445H, Isnin – Melihat kepada gelombang kebangkitan rakyat khususnya golongan muda, UMNO pastinya sekali lagi akan ditolak pengundi pada Pilihan Raya Negeri (PRN) Ogos depan.

Meskipun pelbagai jaminan dan janji diberikan, UMNO tidak akan mampu mengusik dominasi PAS di Kelantan, Terengganu dan Kedah.

“Jika ada pun beberapa kerusi yang boleh dimenangi calon UMNO, mungkin di kawasan-kawasan luar bandar di negeri Selangor dan Negeri Sembilan yang kebanyakan pengundinya orang tua,” kata Naib Presiden BERJASA, Ir Muhammad Lukman Al Hakim Mohammad.

Mengulas mengenai pemilihan calon yang akan bertanding pada PRN nanti, beliau berkata, UMNO langsung tidak mengambil pengajaran dari PRN Melaka dan Johor sebelum ini – di mana data dan statistik jelas menunjukkan golongan anak muda merupakan majoriti pengundi.

Sebahagian mereka juga terpalit pelbagai kontroversi, prestasi kepimpinan yang lemah serta ada yang tidak mesra rakyat, katanya.

“Selain itu, UMNO turut membariskan para calon yang telah kalah dalam PRU lepas, juga ada calon yang terpalit kes salah laku dan rasuah.

“Namun ini tak pelik, memandangkan nakhoda kapal UMNO itu sendiri terpalit pelbagai kes rasuah dan salah guna kuasa yang masih belum selesai. Bak kata pepatah, cikgu kencing berdiri, anak murid kencing berlari,” katanya kepada Ismaweb.net hari ini.

Justeru, katanya, jika UMNO tidak mahu berubah tidak mustahil 10 tahun lagi parti itu akan berkubur selamanya.

“Parti ini bakal dikenang sebagai parti yang mengkhianati amanah orang Melayu, membakulsampahkan agenda perjuangan membangunkan negara.

“Selain bersekongkol dengan musuh ketat sendiri DAP untuk kepentingan kepimpinan tertinggi mereka sendiri,” katanya.


Pelbagaikan produk tempatan untuk kurangkan import

BANGI, 9 Zulkaedah 1443H, Khamis – Kerajaan perlu memberi keutamaan untuk menghasilkan makanan tempatan, termasuk mengurangkan kebergantungan import terhadap makanan asas.

Kebergantungan ini bukan sekadar bahan asas ‘kecil’ seperti cili, tetapi perlu dilihat dalam konteks lebih luas seperti baja dan bahan input lain seperti jagung untuk dijadikan dedak.

Demikian syor Pensyarah Kanan Pusat Penyelidikan Bioteknologi untuk Pertanian (CEBAR) Universiti Malaya, Dr Nurzatil Sharleeza Mat Jalaluddin dalam program Dimensi: Masa Depan Keselamatan Makanan Negara yang disiarkan TV Pertiwi, malam ini.

“Trend mengimport bukan sesuatu yang baharu sama ada setahun atau dua tahun, tetapi sejak puluhan tahun lamanya.

“Kesannya kepada defisit imbangan perdagangan yang meningkat dari setahun ke setahun. Sejak 1990 melalui statistik kita dapati sebanyak RM1.1 bilion defisit kerana kita import makanan asas.

“Tetapi selepas 30 tahun iaitu 2020 sebanyak RM21.7 bilion bagi perbelanjaan import daripada kewangan negara kita telah peruntuk untuk import makanan asas sahaja,” katanya.

Mengulas lanjut, Dr Nurzati percaya selagi negara kurang kebergantungan kepada import dan kurang upaya untuk menghasilkan makanan tempatan, selagi itulah negara tidak mempunyai simpanan makanan dalam jangka masa panjang.

Justeru, kerajaan perlu memainkan peranan penting menyediakan insentif atau bantuan kewangan bagi menarik lebih ramai petani atau golongan muda mengusahakan makanan asas sendiri.

Selain itu, kerajaan juga boleh mengadaptasikan teknologi dalam menghasilkan produk tempatan.


Bawa dadah bernilai lebih RM6 juta, 2 lelaki ditahan di SJR

IPOH, 16 Zulkaedah 1442H, Ahad – Polis merampas dadah seberat 128.78 kilogram (kg) bernilai RM6.439 juta apabila dua lelaki tempatan ditahan ketika melalui sekatan jalan raya (SJR) di Plaza Tol Gopeng di sini, Rabu lepas.

Ketua Polis Perak Datuk Mior Faridalathrash Wahid berkata dalam kejadian kira-kira 7.30 malam itu, kedua-dua suspek berumur 41 dan 47 tahun yang menaiki kereta mewah jenis Bentley berada dalam keadaan mencurigakan.

“Hasil pemeriksaan telah menemukan dadah jenis Methamphetamine seberat 122.5 kg di dalam 117 bungkusan teh Cina di ruang penyimpanan barang di bahagian belakang kenderaan itu yang telah diubah suai.

“Pemeriksaan lanjut yang dijalankan turut menemukan enam lagi bungkusan teh Cina yang didalamnya mengandungi 6.28 kg dadah jenis Methaphetamine di ruang penyimpanan tayar tambahan di bahagian belakang kereta berkenaan.

“Turut disita wang tunai bernilai RM3,390,” katanya pada sidang media di pekarangan Ibu Pejabat Polis Kontinjen Perak di sini hari ini.

Mior Faridalathrash berkata hasil pemeriksaan mendapati kedua-dua suspek mempunyai surat kebenaran merentas negeri yang sudah tamat tempoh atas alasan mempunyai urusan perniagaan.

Menurutnya, hasil ujian saringan air kencing pula mendapati hanya suspek berumur 41 tahun positif dadah jenis Methamphetamine manakala suspek berumur 47 tahun mempunyai empat rekod jenayah lampau berkaitan kes jenayah dan dadah.

“Kesemua dadah yang dirampas dipercayai untuk pasaran di sekitar utara Semenanjung dan kedua-dua suspek yang berasal dari Johor direman selama tujuh hari bermula 24 hingga 30 Jun dan kes disiasat di bawah Seksyen 39B Akta Dadah Berbahaya 1952,” katanya. – Bernama


Mogok pengeluar tauhu, tempe di Pulau Jawa masuk hari ke-2

JAKARTA, 20 Rejab 1443H, Selasa – Mogok pengusaha tauhu dan tempe di Pulau Jawa, yang membantah kenaikan harga kacang soya memasuki hari kedua pada Selasa.

Pengerusi Persatuan Koperasi Pengeluar Tauhu dan Tempe Indonesia, Aip Syarifuddin berkata harga itu kini didagangkan pada 11,000 rupiah Indonesia sekilogram berbanding 9,000 rupiah Indonesia pada Disember tahun lalu.

Aip yang dipetik media dalam talian sebagai berkata harga itu naik hampir setiap hari.

“Ahli kami mahu kerajaan campur tangan dan menstabilkan harganya untuk tiga bulan atau sekurang-kurangnya sebulan,” katanya.

Mereka telah berusaha meneruskan pengeluaran, tetapi tetap gagal memperoleh keuntungan meskipun saiz tempe dikurangkan kepada antara 20 sentimeter dan 40 sentimeter untuk mengimbangi kenaikan harga kacang soya.

Tauhu dan tempe adalah sumber protein yang berpatutan dan makanan ruji untuk populasi besar di Pulau Jawa.

Terdahulu, Kementerian Perdagangan Indonesia berkata harga makanan berasaskan soya akan meningkat dalam beberapa bulan akan datang, sejajar dengan harga global berikutan pengeluaran rendah Brazil sebanyak 125 juta tan metrik pada Januari, daripada anggaran 140 juta tan metrik. – Bernama


Iktiraf UEC sama seperti khianati negara!

BANGI, 1 Safar 1443H, Rabu – Mengiktiraf Sijil Peperiksaan Bersepadu (UEC) – yang sukatan pelajarannya berkiblatkan Taiwan –  sama seperti mengkhianati negara, kerana pasti menggugat keharmonian kaum dan sistem pendidikan.

Atas dasar itu, Ikatan Muslimin Malaysia (ISMA) mendesak Perdana Menteri, Datuk Seri Ismail Sabri Yaakob dan barisan Kabinet tidak tunduk pada tuntutan parti politik, rakan atau lawan mahupun mana-mana pertubuhan seperti Dong Zong atau Hua Zong yang mahu mengiktiraf UEC.

Presiden ISMA, Ustaz Muhammad Fauzi Asmuni berkata, kerajaan perlu sedar kesan buruk mengiktiraf sijil berkenaan akan meluaskan lagi jurang perpaduan kaum di Malaysia.

“Bagi memastikan perpaduan kaum di Malaysia bertambah kukuh, Malaysia perlu kembali kepada Dasar Pendidikan Negara yang memfokuskan pada penggunaan bahasa Melayu, kurikulum dan sistem peperiksaan yang selaras.

“Malah, sistem SPM dan STPM sedia ada telah diiktiraf antara yang terbaik dunia,” katanya dalam kenyataan, hari ini.

Beliau berkata demikian mengulas laporan portal berita Samudera.my, bahawa UEC yang selama ini menjadi subjek kontroversi bakal diluluskan kerajaan.

Kelulusan yang diberikan tersebut adalah kelulusan bersyarat seperti wajib lulus Bahasa Melayu dan subjek Sejarah.

Tindakan ini menurut sumber dalaman portal berkenaan, berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan CSA kepada pihak kerajaan pada 14 September 2021.

Kekal konsisten membantah sebarang langkah ke arah pengiktirafan sijil itu, Ustaz Muhammad Fauzi menegaskan bahawa silibus yang dibawa UEC jelas tidak bersifat nasional kerana diambil dari luar negara.

Malah, silibus yang terkandung di dalam UEC juga tidak menggunakan bahasa Melayu sebagai bahasa pengantar, katanya.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


Khidmat doktor kontrak dilanjut 2 tahun

KUALA LUMPUR, 13 Zulhijjah 1442H, Jumaat – Kerajaan bersetuju agar pegawai perubatan, pegawai pergigian dan pegawai farmasi lantikan kontrak ditawarkan kontrak perkhidmatan untuk tempoh dua tahun selepas melengkapkan tempoh khidmat wajib.

Perdana Menteri, Tan Sri Muhyiddin Yassin dalam kenyataan hari ini berkata, langkah itu bagi memastikan kesinambungan perkhidmatan dan persediaan untuk mengikuti pengajian kepakaran.

Jelasnya, ia merupakan antara beberapa langkah penyelesaian segera dipersetujui Kabinet selepas kertas cadangan berhubung penambahbaikan kumpulan pegawai perubatan, pegawai pergigian dan pegawai farmasi lantikan kontrak itu dibentangkan Kementerian Kesihatan (KKM) kepada Mesyuarat Kabinet pada 14 Julai lepas.

“Kerajaan amat memahami tuntutan kumpulan petugas kesihatan berstatus kontrak ini dan sedar bahawa sumbangan dan peranan mereka sebagai barisan hadapan adalah amat penting dalam memberikan perkhidmatan kesihatan yang terbaik kepada rakyat, terutamanya dalam situasi pandemik COVID-19,” katanya.

Perdana Menteri berkata, Kabinet juga bersetuju melanjutkan pelantikan secara kontrak untuk tempoh maksimum empat tahun bagi pegawai perubatan dan pegawai pergigian yang diterima mengikuti pengajian kepakaran dalam tempoh kontrak dua tahun pertama.

Langkah itu bagi memastikan pegawai berkenaan berjaya melengkapkan pengajian kepakaran masing-masing, kata Muhyiddin.

“Kabinet turut memahami kebimbangan dan masalah yang dihadapi kumpulan pegawai perubatan, pegawai pergigian dan pegawai farmasi lantikan kontrak berhubung kesetaraan laluan kerjaya mereka.

“Bagi memastikan laluan kerjaya yang setara dan adil, Kabinet bersetuju agar pelantikan secara kontrak diuruskan mengikut kesetaraan kerjaya pegawai tetap dan ditawarkan Cuti Belajar Bergaji penuh serta tajaan pengajian yang setara dengan Cuti Belajar Bergaji Penuh dan Hadiah Latihan Persekutuan,” katanya.

Perdana Menteri berkata, antara persetujuan lain yang turut dicapai adalah menambah baik kemudahan atau faedah yang ditawarkan kepada pegawai perubatan, pegawai pergigian dan pegawai farmasi lantikan kontrak seperti Cuti Tugas Khas Perubatan, Cuti Tibi dan kemudahan tambang mengunjungi wilayah asal.

Keputusan itu juga akan memberi ruang kepada kerajaan untuk memuktamadkan kajian reformasi sistem kesihatan yang sedang dilaksanakan, meneliti ketetapan sedia ada dalam Akta Perubatan 1971 dan merangka hala tuju jangka panjang bagi perkhidmatan perubatan.

Perdana Menteri turut memberi jaminan bahawa kerajaan akan terus komited memastikan kebajikan dan laluan kerjaya petugas kesihatan lantikan kontrak berkenaan diberikan perhatian sewajarnya serta bersifat adil.  – Bernama